title: Christian Wulff

text: Christian Wilhelm Walter Wulff (s. 19. kesäkuuta 1959 Osnabrück) on saksalainen konservatiivipoliitikko (CDU) ja entinen Saksan liittopresidentti. Hän astui liittopresidentin virkaan 2. heinäkuuta 2010. Wulff ilmoitti 17. helmikuuta 2012 eroavansa tehtävästään sen jälkeen kun nousi epäilyjä, joiden mukaan Wulff on ottanut vastaan tai myöntänyt etuisuuksia. Vuodenvaihteessa 2011–2012 paljastui, että Wulff yritti uhkailemalla estää itseään koskevien kriittisten juttujen julkaisemisen Bild- ja Welt am Sonntag -lehdissä.


title: Christian Wulff

text: Vuoden 2010 presidentinvaalissa Wulff oli hallitusrintaman eli kristillisdemokraattien ja liberaalien ehdokas. Vastaehdokas oli sosiaalidemokraattien ja vihreiden tukema Joachim Gauck, jonka Wulff voitti vasta kolmannella kierroksella.


title: Christian Wulff

text: Wulff toimi vuosina 2003–2010 Ala-Saksin osavaltion pääministerinä. Hän on ollut CDU:n jäsen vuodesta 1975.


title: Christian Wulff

text:
Wulff valittiin Ala-Saksin pääministeriksi vuonna 2003. Pääministerinä hän uudisti osavaltion peruskoulujärjestelmän ja teki leikkauksia julkiseen velkaan. Wulff oli spekulaatioissa mahdollisena liittokansleriehdokkaana vuoden 2005 vaaleissa, mutta kieltäytyi. Hänet valittiin Saksan liittopresidentiksi 30. kesäkuuta 2010, Horst Köhlerin erottua. Wulff sai 625 ääntä 1242:sta, ja hänestä tuli Saksan nuorin presidentti 51-vuotiaana.
Wulff on toista kertaa naimisissa, ja hänellä on kaksi lasta. Wulff on koulutukseltaan juristi.


title: Keskiyöllä otan sielusi

text: Keskiyöllä otan sielusi ("À Meia-Noite Levarei Sua Alma") on brasilialainen kauhuelokuva vuodelta 1964. Elokuvan ohjasi José Mojica Marins. Elokuva on ensimmäinen brasilialainen kauhuelokuva ja ensimmäinen, jossa esiintyy Marinsin itse näyttelemä kulttihahmo "Zé do Caixão" (Arkku-Joe).


title: Keskiyöllä otan sielusi

text: Elokuva tehtiin hyvin pienellä budjetilla, amatöörinäyttelijöillä ja kuvattiin vain 13 päivässä. Siitä tuli kuitenkin taloudellinen menestys ja alan klassikko.


title: Mark Tinordi

text: Mark Tinordi (s. 9. toukokuuta 1966, Red Deer, Alberta) on kanadalainen entinen jääkiekkoilija. Pelipaikaltaan hän oli puolustaja. Hän pelasi NHL:ssä yhteensä kaksitoista kautta kausien 1987–1988 ja 1998–1999 välillä.


title: Mark Tinordi

text: Tinordi varattiin New York Rangersiin 4. tammikuuta 1987. Hänet vaihdettiin Minnesota North Starsiin vuonna 1988. Keväällä 1991 North Stars nousi Tinordin kylmäpäisen pelityylin ansiosta finaaliin, jossa Pittsburgh Penguins voitti sen otteluvoitoin 4-2. Tinordi jatkoi uraansa kaudella 1993–1994 Dallas Starsissa. North Stars oli muuttanut Dallasiin, jossa joukkue jatkoi uudella nimellä.


title: Mark Tinordi

text: Yhden Dallas-kauden jälkeen hän siirtyi Washington Capitalsiin Kevin Hatcherin siirtyessä Dallasiin. Tinordi valittiin myös Atlanta Thrashersiin kaudelle 1999–2000, mutta hän jäi eläkkeelle ennen kautta, joten hän ei koskaan päässyt pelaamaan Atlantassa.


title: Mark Tinordi

text: Tinordi pelasi urallaan 663 NHL-ottelua, joissa hän teki 52 maalia ja 148 syöttöpistettä, ja kärsi 1514 rangaistusminuuttia. Hänen paras kautensa tilastollisesti oli kausi 1992–1993, jolloin hän teki 15 maalia ja yhteensä 42 pistettä.


title: Mark Tinordi

text: Hänen poikansa, Jarred Tinordi, valittiin Montreal Canadiensiin .


title: Muskettisoturien seikkailut

text: Muskettisoturien seikkailut ("The Three Musketeers") on Richard Lesterin ohjaama elokuva vuodelta 1973, joka perustuu Alexandre Dumas vanhemman romaaniin "Kolme muskettisoturia".


title: Johannes Nieminen

text: Johannes Nieminen (s. 31. maaliskuuta 1980 Sysmä) on perusuomalaisiin kuuluva poliitikko sekä Suomen Sisun entinen puheenjohtaja. Järjestön puheenjohtajana hän toimi vuonna 2008 ja kirjurina 2005–2007. Suomen Sisun lisäksi Nieminen on toiminut Perussuomalaisissa Nuorissa sihteerinä vuosina 2007–2008, ja on tällä hetkellä Vantaan perussuomalaisten hallituksen jäsen. Keväällä 2016 hän oli perussuomalaisten valtuustoryhmän puheenjohtaja Vantaan kaupunginvaltuustossa. Siviiliammatiltaan hän on yrittäjä ja kiinteistönvälittäjä.


title: Johannes Nieminen

text: Nieminen valittiin Vantaan kaupunginvaltuustoon 2008 perussuomalaisten listalta 316 äänellä. Hän on myös Vantaalla ympäristölautakunnan, rakennuslupajaoston ja päätöksenteko- ja johtamisjärjestelmää tarkastelevan toimikunnan jäsen. Monikulttuuriasiain neuvottelukunnassa hän on varajäsenenä.


title: Johannes Nieminen

text: Yhdessä Teemu Lahtisen kanssa Nieminen oli julkaisemassa kohua aiheuttaneet Muhammed-pilapiirrokset. Apulaisvaltakunnansyyttäjä Jorma Kalske ei kuitenkaan nostanut syytettä.


title: Johannes Nieminen

text:
Nieminen oli perussuomalaisten ehdokkaana eduskuntavaaleissa 2011.
Nieminen oli yksi Jussi Halla-ahon ennen vaaleja suosittelemista ns. "Halla-ahon listalle" kuuluneista ehdokkaista, mutta ei tullut valituksi.


title: Hervey Bay

text: Hervey Bay on kaupunki Queenslandissä, Australiassa. Kaupunki sijaitsee noin 290 kilometriä pohjoiseen osavaltion pääkaupungista Brisbanesta ja se on Hervey Bay -lahden tuntumassa lähellä Fraser Islandia. Uimarannat tuovat paljon turisteja ja turismi onkin yksi alueen pääelinkeinoista. Hervey Bay on yksi nopeiten kasvavista kaupungeista Australiassa.


title: American Hot Rod

text: American Hot Rod oli yhdysvaltalainen tositelevisio-sarja. Sarjaa esitettiin alun perin vuosina 2004–2007. Sarjan esiintyjät rakensivat autoja Boyd Coddingtonin korjaamolla La Habrassa Kaliforniassa.


title: American Hot Rod

text: Sarja keskittyi kuvaamaan vanhojen autojen, joita muunnellaan ja joihin asennetaan uusi tehokas moottori, rakentamista tiukoilla aikarajoilla sekä yhtiön henkilökunnan suhteita. Sarjassa sai usein myös jokin henkilökunnasta potkut. Korjaamon omistaja Boyd Coddington kuoli vuonna 2008 ja korjaamo lopetti toimintansa samana vuonna.


title: American Hot Rod

text: Sarjaa on esitetty Yhdysvalloissa TLC-kanavalla. Suomessa sitä on esitetty JIM-kanavalla.


title: Jurmo (täsmennyssivu)

text: Jurmo tarkoittaa seuraavia:


title: M/T Bonito

text: M/T Bonito (syyskuuhun 2015 M/T "Jurmo") on vuonna 2004 valmistunut Rederi Ab Donsötankin omistama säiliöalus. Alus on rakennettu kuljettamaan IMO II -luokan kemikaaleja ja öljyä. Aluksen jääluokitus on 1 A Super. Laivassa on yhteensä 28 027 m³ säiliötilaa lastille. "Boniton" sisaraluksia ovat vuonna 2003 valmistunut M/T "Purha", 2004 valmistunut M/T "Futura" ja 2005 valmistunut M/T "Neste".


title: Carlos Martins

text: Carlos Jorge Neto Martins (s. 29. huhtikuuta 1982 Oliveira do Hospital, Portugali) on portugalilainen jalkapalloilija. Hän edustaa Portugalin Primeira Ligassa pelaavaa Benficaa ja on pelipaikaltaan hyökkäävä keskikenttäpelaaja.


title: Carlos Martins

text: Martins on Sporting Clube de Portugalin kasvatti. Hänet lainattiin kaudeksi 2001–2002 Campomaiorenseen, joka pelasi maan toiseksi korkeimmalla sarjatasolla. Seuraavan kauden hän aloitti Sportingissa, mutta siirtyi tammikuussa 2003 loppukauden kestävällä lainasopimuksella Académica de Coimbraan.


title: Carlos Martins

text: Kausi 2004–2005 oli maalien valossa hänen parhaansa joukkueessa, kun hän onnistui tekemään sarjassa 22 ottelussa viisi maalia. Seuraava kausi 2005–2006 meni hänen osaltaan hieman heikommin fyysisten ongelmien takia, hän oli 13/21 ottelussa avauskokoonpanossa ja teki niissä kaksi maalia.


title: Carlos Martins

text: Helmikuussa 2007 Martinsin ajauduttua ongelmiin joukkueessa, päävalmentaja Paulo Bento päätti hyllyttää hänet viimeisiksi kolmeksi kuukaudeksi. Hänellä oli kuitenkin voimassa oleva sopimus joukkueen kanssa, ja niin hän oli pakotettu siirtymään ulkomaille. Heinäkuussa Martins siirtyi espanjalaisseura Recreativo de Huelvaan.


title: Carlos Martins

text: Hän pelasi hyvän kauden huelvalaisseurassa ja oli läpikauden yksi kannattajien suosikkipelaajista. Otteluita hänelle kertyi 32 ja niissä syntyi kuusi maalia. Kannattajat kutsuivat häntä myös lempinimellä "Carlitos".


title: Carlos Martins

text: 1. heinäkuuta 2008 hän teki viisivuotisen sopimuksen lissabonilaisseura Benfican kanssa. Hänestä maksettiin 3 miljoonan euron siirtokorvaus, joka jaettiin Sportingin (40%), Recreativon (40%) ja hänen itsensä (20%) kesken. Hän pelasi ensimmäisen kautensa aikana sattunaisesti, eikä onnistunut vakiinnuttamaan pelipaikkaansa avauskokoonpanossa.


title: Carlos Martins

text: Seuraavan kauden 2009–2010 alkupuoliskolla hän kärsi loukkaantumisista eikä näin onnistunut aina pitämään paikkaansa avauskokoonpanossa. Toisella puoliskolla hän kuitenkin palasi pelaavaan kokoonpanoon ja teki muun muassa liigacupin loppuottelussa Portoa vastaan maalin vapaapotkusta. Benfica voitti ottelun lopulta 3–0.


title: Carlos Martins

text: 2. marraskuuta 2010 hän syötti neljä maalia, kun Benfica voitti Mestarien liigan ottelussa Lyonin 4–3. Zlatan Ibrahimović sivusi ennätystä marraskuussa 2012.


title: Carlos Martins

text: Martins sai kutsun Portugalin maajoukkueeseen ensimmäisen kerran vuoden 2008 EM-karsintaotteluihin Suomea ja Tanskaa vastaan.


title: Leixões SC

text: Leixões Sport Club on portugalilainen jalkapalloseura, joka on perustettu 1907. Joukkue tulee Matosinhosin kaupungista ja pelaa tällä hetkellä Portugalin toiseksi korkeimmalla sarjatasolla Segunda Ligassa.


title: The Pregnant Widow

text: The Pregnant Widow on Martin Amisin romaani, joka ilmestyi 2010.


title: The Pregnant Widow

text: Teoksesta oli alun perin tarkoitus tulla omaelämäkerrallinen teos, mutta sen kirjoittaminen ei edennyt, ennen kuin hän päätti siirtyä romaanimuodon vapauteen. Teoksen valmistuminen kesti lopulta seitsemän vuotta, ja osasta materiaalia on syntymässä toinen teos.


title: The Pregnant Widow

text: Teoksessa "The Pregnant Widow" Amis seuraa kaksikymppisen nuorukaisen elämää 1960-luvulla vanhenevan miehen silmin neljänkymmenen vuoden päästä. Teos alkaa: "Tämä on tarina seksuaalisesta traumasta." Vaikka Amista on joskus pidetty machona, todellisuudessa tässäkin teoksessa hän kohtelee kovimmin juuri miestä, sillä hänen mukaansa väkivalta on "ihmislajin suurin kirous", johon miehillä on enemmän taipumusta. Kirjassa ilmenee Amisin sanoihin kohdistuva intohimo sen etymologisissa pohdinnoissa.


title: Rauman ammattiopisto

text: Rauman ammattiopisto oli Raumalla toimineen toisen asteen ammatillista koulutusta tarjonneen ammattiopiston nimi vuosina 2003-2009.


title: Rauman ammattiopisto

text: Rauman valmistava ammattikoulu aloitti ammattiin valmistavan koulutuksen Raumalla vuonna 1945. Vuonna 1962 ammattikoulu siirtyi vuonna 1960 perustetun Rauman ammattikoulun kuntainliiton omistukseen ja muuttui samalla yleiseksi ammattikouluksi. Rauman ammattikoulun kuntainliitto purettiin 31.12.1994, jolloin oppilaitos siirtyi Rauman kaupungin omistukseen, missä se aloitti nimellä Rauman ammatti-instituutti ja vaihtui vuonna 2003 Rauman ammattiopistoksi.


title: Rauman ammattiopisto

text: Rauman ammattiopiston toiminnot siirtyivät Länsirannikon Koulutus Oy:lle 1.1.2010, kun Porin ammattiopisto, Rauman ammattiopisto, Porin aikuiskoulutuskeskus (PAKK) ja Länsi-Suomen aikuiskoulutuskeskus (INNOVA) yhdistyivät. Länsirannikon Koulutus Oy:n toimintanimi on WinNova.


title: Porin aikuiskoulutuskeskus

text: Porin aikuiskoulutuskeskus (PAKK) on Porissa toimiva aikuiskoulutusta järjestävä kurssikeskus, jota ylläpitää Porin kaupungin perustama Porin Aikuiskoulutussäätiö.


title: Porin aikuiskoulutuskeskus

text: Porin aikuiskoulutuskeskuksen on perustanut Porin Ammattikurssisäätiön vuonna 1966. Varsinainen kurssitoiminta alkoi 1967, ja seuraavana vuonna aloitettiin ensimmäisten täydennyskoulutusten tarjoaminen. Syyskuussa 1971 PAKK aloitti toiminnan valtakunnallisena kurssikeskuksena nimellä Porin Ammatillinen Kurssikeskus, jolla oli 280 vakinaista oppilaspaikkaa. Vuonna 1991 kurssikeskuksen nimi muuttui Porin Ammatilliseksi Aikuiskoulutuskeskukseksi ja edelleen vuonna 1999 Porin Aikuiskoulutuskeskukseksi, jolloin myös säätiön nimi vaihtui Porin Aikuiskoulutussäätiöksi ja sen säännöt uudistettiin.


title: Porin aikuiskoulutuskeskus

text: Työelämän palvelu- ja kehittämistehtäviin PAKK sai valtakunnallisesti yhtenä harvoista pysyvän luvan vuonna 2006.


title: Porin aikuiskoulutuskeskus

text: Porin aikuiskoulutuskeskuksen toiminnot siirtyivät Länsirannikon Koulutus Oy:lle 1.1.2010, kun Porin ammattiopisto, Rauman ammattiopisto, Porin aikuiskoulutuskeskus ja Länsi-Suomen aikuiskoulutuskeskus (INNOVA) yhdistyivät. Länsirannikon Koulutus Oy:n toimintanimi on WinNova.


title: Länsi-Suomen aikuiskoulutuskeskus

text: Innova Länsi-Suomen aikuiskoulutuskeskus oli Rauman ja Laitilan alueella toimiva aikuiskoulutuskeskus. Se yhdistyi vuoden 2010 alussa Porin ja Rauman ammattiopistojen sekä Porin aikuiskoulutuskeskuksen kansa Länsirannikon Koulutus Oy:ksi.


title: Länsi-Suomen aikuiskoulutuskeskus

text: Rauma-Repolan konepajakoulu perustettiin vuonna 1956 ja muuttui vuonna 1974 Rauma-Repola Oy:n ammattikouluksi. Koulutus siirtyi myöhemmin telakan organisaatioon ja muutti nimensä vuonna 1984 teollisuusoppilaitokseksi. Viimeisin fuusio ennen Innovaa tapahtui vuonna 1992, jolloin koulun nimeksi tuli Finnyards Oy koulutuskeskus. Sen omistajiin lukeutuivat Rauma Oy, Hollming Oy sekä Suomen valtio.


title: Länsi-Suomen aikuiskoulutuskeskus

text: Laitilan Ammattikurssikeskuksen toiminta alkoi Laitilassa vuonna 1959 ja oli ensin liitettynä Vakka-Suomen ammattikouluun. Syyskuussa 1970 keskuksen henkilökunta kaksinkertaistui ja sen tilalle perustettiin Ammattikasvatushallituksen päätöksellä Laitilan Ammatillinen Kurssikeskus. Vuonna 1991 kurssikeskus muuttui aikuiskoulutuskeskukseksi ja muutti nimensä Laitilan Ammatilliseksi Aikuiskoulutuskeskukseksi.


title: Länsi-Suomen aikuiskoulutuskeskus

text: Finnyards Oy koulutuskeskus ja Laitilan Ammatillinen Aikuiskoulutuskeskus yhdistyivät vuonna 1998 Innova Länsi-Suomen aikuiskoulutuskeskukseksi tehden uudesta aikuiskoulutuskeskuksesta alueen suurimman. Innovan omistajana oli Laitilan ja Rauman muodostama kuntayhtymä.


title: Länsi-Suomen aikuiskoulutuskeskus

text: Innova tarjosi työlämäpalveluita ja tuotekehitystä kolmen erikoisosaston voimin. Innova Elepro perustettiin vuonna 2000 ja se erikoistui sähkö- ja elektroniikkateollisuuden henkilöstön käytännönläheiseen koulutukseen. Innova Elepro toimii Rauman Kaivopuiston Teknologiakylässä.


title: Länsi-Suomen aikuiskoulutuskeskus

text: Innova Lasepro perustettiin vuonna 2006 ja se tarjosi teollisuusyritysten käyttöön modernia laserhitsausteknologiaa ja siihen liittyvää osaamista. Innova Lasepro toimi Laitilassa. Kauppa- ja teollisuusministeriö tunnusti Pätevöintilaitoksen vuonna 2004. Pätevöintilaitos tarjoaa yrityksille ja niiden työntekijöille hitsaukseen ja painelaitteisiin liittyviä pätevöintikokeita. Pätevöintilaitos toimi Raumalla.


title: Fasaanit

text: Phasianinae on alaheimo aitokanojen heimossa. Alaheimo käsittää 36 lajia 8 suvussa.


title: Matti Karjalainen (professori)

text: Matti Karjalainen (2. huhtikuuta 1946 Halttula, Hankasalmi – 30. toukokuuta 2010) oli Teknillisen korkeakoulun professori.


title: Matti Karjalainen (professori)

text: Karjalainen johti TKK:n Akustiikan ja äänenkäsittelytekniikan laboratoriota vuoteen 2006. Häntä pidetään puheteknologian ja äänenkäsittelyn uranuurtajana Suomessa, ja hän käynnisti useita ääniteknologian tutkimuslinjoja. Akustiikan apulaisprofessoriksi hänet nimitettiin 1980, professoriksi 1986. Hän ohjasi yli 20 väitöskirjaa ja yli sata diplomityötä. Hän perusti nimelleen rahaston, joka tukee vähävaraisia ja lahjakkaita nuoria tutkijoita.


title: Matti Karjalainen (professori)

text: Karjalainen sai AES:n fellow-arvon 1999, AES:n hopeamitalin 2006, IEEE:n fellow-arvon vuonna 2009.


title: Creepshow 3

text: Creepshow 3 on epävirallinen vuonna 2006 tehty jatko-osa vuonna 1982 tehdylle kauhukomediaelokuvalle "Creepshow". Stephen King ja George A. Romero eivät olleet mukana "Creepshow III:n" tuotannossa, vaikka olivatkin alkuperäisen "Creepshow'n" tuotannossa mukana.


title: Nappikarve

text: Nappikarve ("Parmelina pastillifera") on riuttakarpeiden sukuun kuuluva jäkälälaji. Sen halkaisija on 5–10 senttimetriä. Yläpinta on vaalean. tai hopeanharmaa, alapinnalta musta. Liuskat ovat 2–6 millimetriä leveitä. Tavattu Suomessa vain Turun saaristossa kallioluodoilla.


title: Nappikarve

text: Nappikarve on määritelty luonnonsuojeluasetuksessa erityisesti suojeltavaksi lajiksi.


title: Michio Hazama

text: Michio Hazama (, s. 7. lokakuuta 1933) on japanilainen seiyū eli ääninäyttelijä.


title: Läntisen aavikon taistelut

text: Läntisen aavikon taistelut (tunnetaan myös nimellä "aavikkosota") oli toisen maailmansodan Pohjois-Afrikan rintaman ensimmäinen vaihe. Taistelut alkoivat 11. kesäkuuta 1940 ja päättyivät 4. helmikuuta 1943. Taistelut käytiin Egyptin ja Libyan välisellä aavikolla.


title: Läntisen aavikon taistelut

text: Taistelut koostuivat toistuvista hyökkäyksistä ja vetäytymisistä aavikolla. Italia aloitti ensimmäisen hyökkäyksensä syyskuussa 1940 Libyasta Egyptiin, kunnes Brittiläisen Kansainyhteisön joukot aloittivat oman hyökkäyksensä joulukuussa Egyptistä Libyaan. Hyökkäys lähes tuhosi Egyptiin hyökänneen Italian 10. armeijan.


title: Läntisen aavikon taistelut

text: Saksa joutui lähettämään liittolaiselleen avuksi Erwin Rommelin johtaman Afrikan armeijakunnan estääkseen akselivaltojen tappion Pohjois-Afrikassa. Akselivallat teki tämän jälkeen vielä kaksi hyökkäystä yrittäessään murskata liittoutuneet ja vallata Pohjois-Afrikan. Kumpikin hyökkäys torjuttiin ja lyötiin vastahyökkäyksellä takaisin. Akselivaltojen joukot työnnettiin lopulta Tunisiaan, jolloin läntisen aavikon taistelut päättyivät marraskuussa 1942.


title: Läntisen aavikon taistelut

text: Taistelumenestys oli täysin riippuvainen täydennysten toimittamisesta alueelle sekä kuljettamisesta tarvitsijoille. Liittoutuneiden Maltalle sijoitettujen joukkojen aiheuttamat tappiot akselivaltojen Italiasta Pohjois-Afrikkaan matkanneille saattueille rajoittivat Rommelin joukkojen toimintaa estämällä tarvittavat polttoaine- ja täydennyskuljetukset.


title: Läntisen aavikon taistelut

text: Britannialla oli joukkoja Egyptissä vuodesta 1882 alkaen. Joukkojen määrää rajoitettiin vuoden 1936 Englannin ja Egyptin sopimuksen mukaisesti. Alueella olevien joukkojen tehtävänä oli Suezin kanavan suojaaminen, mikä oli strategisesti tärkeä linkki pidettäessä yhteyttä ja siirrettäessä joukkoja emämaan sekä Itä-Aasian ja Intian valtamerellä olleiden siirtomaiden välillä. Toisena tehtävänä oli Aleksandriassa olleen laivastoaseman suojaaminen.


title: Läntisen aavikon taistelut

text: Mersa Matruhiin noin 170 mailia Aleksandriasta länteen oli kuitenkin perustettu vuonna 1938 prikaatikenraali H. E. Russellin alaisuudessa liikkuva osasto (), jonka rungon muodostivat Kairon ratsuväkiprikaati (7th Queen's Own Hussars, 8th King's Royal Irish Hussars ja 11th Hussars) ja 1. panssarirykmentti ( sekä tukevina joukkoina 3rd Regiment Royal Horse Artillery, huoltokomppania sekä ambulanssiyksikkö. Osaston kalusto oli vanhentunutta ja huono kuntoista muun muassa tykistönä oli ajoneuvovetoisia 3,7" haupitseja ja muuten erilaisia panssaroituja ajoneuvoja, joiden raskaisiin konekivääreihin ei ollut ammuksia. Pian joukkojen keräännyttyä Mersa Matruhiin päällikkyyden vastaanotti kenraalimajuri Percy Hobart, joka oli saanut tehtävän muodostaa Britannian armeijalle toisen panssarikoulutuskeskuksen (). Sodan puhjetessa keskus muodosti panssaridivisioona Egyptin (), josta tuli aavikkorottina tunnettu 7. panssaridivisioona.


title: Läntisen aavikon taistelut

text: Kenraaliluutnantti Henry Maitland Wilson saapui kesäkuussa 1939 Kairoon Egyptiin sijoitettujen brittiläisten joukkojen komentajaksi tehtävänään johtaa brittiläisiä ja kansainyhteisön Egyptin suojana olleita joukkoja. Paikalliskomentajaksi määrättiin heinäkuun lopulla kenraaliluutnantti Archibald Wavell nimettynä vastaperustettujen Lähi-Idän joukkojen () komentajaksi, jonka vastuulla oli Välimeren ja Lähi-Idän sotatoimialue. Hänen alaisuudessaan olivat siten kaikki Egyptiin, Sudaniin, Palestiinaan, Transjordaniaan ja Kyprokselle sijoitetut maavoimien yksiköt. Alue kuitenkin laajeni pian käsittämään myös brittijohtoiset maajoukot Itä- ja Pohjois-Afrikassa, Adenissa, Irakissa, Persianlahden alueella sekä Kreikassa. Joukkoja oli kaikkiaan viisi divisioonaa (100 000 sotilasta), mutta niistä vain 36 000 Egyptissä. Joukoista oli muodostettu kaksi divisioonaa: kenraalimajuri Michael O’Moore Creaghin 7. panssaridivisioona ja kenraalimajuri Philip Neamen Intian 4. divisioona, jonka komentajaksi tuli elokuussa kenraalimajuri Noel Beresford-Peirse.


title: Läntisen aavikon taistelut

text: Wilsonin alaisuudessa ollut ja Libyan vastaiselle rajalle sijoitettu kenraalimajuri Richard O’Connorin 6. jalkaväkidivisioonan esikunta nimettiin 17. kesäkuuta 1940 Läntisen aavikon joukkojen () esikunnaksi. O'Connor ylennettiin lokakuussa kenraaliluutnantiksi, kun hänen alaisuudessaan olleita joukkoja vahvennettiin.


title: Läntisen aavikon taistelut

text: Libyasta tuli Italian siirtomaa, kun Italian Kuninkaallinen armeija () voitti Ottomaanien valtakunnan armeijan Italian ja Turkin välisessä sodassa 1912. Italian armeija valmistautui sotimaan Libyassa kahdella rintamalla ollessaan Ranskan ja Britannian hallinnoimien alueiden välissä.


title: Läntisen aavikon taistelut

text: Italialla oli toiseen maailmansotaan liittyessään Libyassa joukkoina kaksi armeijaa, joiden ylimpänä komentajana oli Italian Pohjois-Afrikan joukkojen komentaja sekä Italian Libyan kenraalikuvernööri ilmamarsalkka () Italo Balbo. Näistä toinen oli sijoitettu maan länsiosiin Ranskan hallinnoimien Algerian ja Tunisian vastaiselle rintamalle. Läntiseen Tripolissa esikuntaansa pitävään 5. armeijaan, jonka komentajana oli kenraali Italo Gariboldi, kuuluivat X, XX ja XXIII armeijakunnat, joissa oli kaikkiaan kuusi jalkaväkidivisioonaa ja kaksi mustapaitadivisioonaa. Toisena armeijana oli Egyptin vastaiselle rajalle Kyrenaikaan ryhmitetty 10. armeija komentajanaan kenraali Mario Berti, jolla oli komennossaan XXI ja XXII armeijakunnat. Kaikkiaan joukkoja oli näissä kahdessa armeijakunnassa kolme jalkaväkidivisioonaa, mustapaitadivisioona sekä libyalaisista koottu divisioona. Yhteensä joukkoja oli yli 236 000 sotilasta, 1 811 tykkiä, 339 kevyttä panssarivaunua, 8 039 kuorma-autoa sekä 151 lentokonetta.


title: Läntisen aavikon taistelut

text: Libyasta länteen sijaitsevat Algeria ja Tunisia kuuluivat Vichyn Ranskalle, jonne oli sijoitettu ennen Ranskan antautumista kahdeksan divisioonaa. Aselepoehtojen mukaan Ranska sai pitää alueen valvonnassaan eikä Italia saanut käyttöönsä haluamaansa Bizertan satamaa.


title: Läntisen aavikon taistelut

text: Italia oli 10. kesäkuuta 1940 julistanut sodan liittoutuneille ja liittyi sotilaallisesti Saksan rinnalle. Italian diktaattori Benito Mussolini halusi tehdä Italiasta suurvallan ja hän halusi käydä voitokkaan sodan valloittamalla Egyptin ja siten yhdistämällä Libyan Italian Itä-Afrikkaan.


title: Läntisen aavikon taistelut

text: Sodan alkuvaiheessa Egyptin rajalle oli sijoitettu suojajoukkoja, joihin kuuluivat 7. husaarirykmentin (everstiluutnantti G. Fielden) kevyitä Vickers Mark VI -tankkeja, 11. husaarirykmentin (everstiluutnantti John Frederick Boyce Combe) panssariautoja, kaksi 60. jalkaväkirykmentin motorisoitua pataljoonaa sekä jalkaväkiprikaati. Näiden tukena oli kaksi motorisoitua kenttätykistörykmenttiä Royal Horse Artillerysta.


title: Läntisen aavikon taistelut

text: Ensimmäisenä varsinaisena sotapäivänä 11. kesäkuuta 1940 alkoivat partiomatkat Libyan ja Egyptin välisellä aavikolla. Ensimmäisenä päivänä 11. husaarirykmentin panssariautot ylittivät rajan ja ottivat vangeiksi italialaisia sotilaita, jotka eivät olleet edes tietoisia sodasta. Sama rykmentti teki iskun vuorokautta myöhemmin ottaen 63 sotavankia.


title: Läntisen aavikon taistelut

text: 7. husaarirykmentti ylitti 14. kesäkuuta Egyptin ja Libyan välisen rajan 1. panssarirykmentin ja kiväärikomppanian tukemana ja osasto valtasi italialaisen varuskunnan Fort Capuzzon. Rykmentti menetti miinaan ajossa yhden vaunuistaan, jolloin vaununkuljettaja sai surmansa. Samana yönä 11. husaarirykmentti valtasi toisen italialaisvaruskunnan Fort Maddalenan. Varuskunnista saatiin sotavankeina 16 upseeria sekä noin 200 miehistönjäsentä. Lisäksi vaurioitettiin pahoin Sidi Azeizin linnoitettua leiriä. Syvälle Libyaan 16. kesäkuuta tehdyssä iskussa tuhottiin 12 italialaista M13-panssarivaunua ja kolmenkymmenen kuorma-auton saattue Tobrukin ja Bardian välisellä rantatiellä, jolloin saatiin vangiksi kokonainen pataljoona sekä Italian 10. armeijan pioneerikomentaja kenraali Lastucci.


title: Läntisen aavikon taistelut

text: Ranskan tehtyä aselevon Tunisian vastaisella rajalla olevan Italian 5. armeijan varastoista ja joukoista voitiin täydentää 10. armeijaa, jonka vahvuus kasvoi kymmeneen divisioonaan. Kenraalikuvernööri Italo Balbo sai 28. kesäkuuta surmansa laskeutuessaan Tobrukiin ilmatorjunnan harhalaukauksesta, jolloin uudeksi ylipäälliköksi ja kenraalikuvernööriksi saapui marsalkka Rodolfo Graziani.


title: Läntisen aavikon taistelut

text: Italialaiset valtasivat heinäkuussa takaisin Fort Capuzzon, joka varustettiin uudelleen linnoitetuksi leiriksi. Sidi Azeizin ja Fort Capuzzon välillä käytiin 5. elokuuta ratkaisemattomana päättynyt taistelu, jossa 8. husaarirykmentin eskadroona taisteli kolmeakymmentä Italian armeijan keskiraskasta M11/39-panssarivaunua vastaan.


title: Läntisen aavikon taistelut

text: Benito Mussolini, joka halusi yhdistää Italian Pohjois-Afrikan () Italian Itä-Afrikkaan () sekä valtaavansa Suezin kanavan ja Arabian niemimaan öljyvarannot, määräsi 8. elokuuta hyökkäyksen Egyptiin. Rodolfo Grazianin johtamat Italian armeijan yksiköt aloittivat 9. syyskuuta hyökkäyksensä Kyrenaikasta valloittaen Sollumin, Halfayan solan ja Sidi Barranin. Graziani pysäytti hyökkäyksen 16. syyskuuta vedoten täydennysongelmiin ja ennen kaikkea yhteyksien liialliseen venymiseen. Vaikka Mussolini vaati hyökkäyksen jatkamista italialaiset joukot ryhmittyivät puolustukseen Sidi Barranin ympäristöön sekä rakensivat linnoitettuja leirejä. Hyökkäystä jatkettaisiin riittävien varastojen tultua luotua ja huoltotien varmistuttua. Mussolinin vaatimuksesta Graziani ilmoitti hyökkäyksen jatkuvan joulukuun puolessa välissä.


title: Läntisen aavikon taistelut

text: Hyökkäys oli pysäytetty 80 mailia brittijoukkojen Mersa Matruhiin rakentamien linnoitettujen asemien länsipuolelle. Hyökkäyksen seurauksena Egypti katkaisi suhteet Saksaan ja Italiaan, jonka koneet pommittivat Kairon eurooppalaisten asuttamaa Ma'adin asuinaluetta 19. lokakuuta.


title: Läntisen aavikon taistelut

text: Läntisen aavikon joukot (), joiden tukena oli osia Intian 4. divisioonasta sekä brittiläisestä 7. panssaridivisioonasta, aloittivat 9. joulukuuta 1940 vastahyökkäyksen koodinimellä operaatio Compass. Sen alkaessa italialaisilla oli 200 000 sotilasta, 1 600 tykkiä ja 600 panssarivaunua. Liittoutuneilla taas oli 36 000 miestä, 120 tykkiä ja 275 panssarivaunua. Kenraalimajuri Richard O’Connorin johdolla liittoutuneiden joukot hyökkäsivät italialaisten puolustuksessa olleen aukon läpi italialaisten selustaan. Kolmessa päivässä liittoutuneet saivat saaliikseen 237 tykkiä, 73 panssarivaunua ja ottivat kaikkiaan 38 300 sotavankia. He jatkoivat etenemistä pitkin Via della Vittoriaa, voiton tietä, kulkivat läpi Halfayan solan ja valtasivat uudelleen Capuzzon linnakkeen. O’Connor olisi halunnut jatkaa hyökkäystä ainakin Bengasiin asti, mutta Intian 4. jalkaväkidivisioona siirrettiin Itä-Afrikan rintamalle.


title: Läntisen aavikon taistelut

text:
Hieman myöhemmin saapui Sudaniin siirretyn intialaisdivisioonan tilalle Australian 6. divisioona ja hyökkäys saattoi jatkua. Australialaiset valtasivat Bardian ja Tobrukin ottaen 67 0000 sotavankia ja vallaten 500 tykistöasetta menettäen ainoastaan 180 miestä kaatuneina. Helmikuun alussa italialaiset jatkoivat rantatietä pitkin perääntymistään kohti itää australialaisjoukkojen ahdistamana.
O'Connor määräsi 7. panssaridivisioona etenemään Mechilin kautta Beda Fommiin, jossa sen tuli katkaista italialaisten peräytymistie. Divisioonan komentaja kenraalimajuri Michael O’Moore Creagh lähetti erillisosaston () pääjoukon muodostaneiden panssarijoukkojen edelle. Erillisosasto saavutti Beda Fommin noin 45 minuuttia ennen italialaisten saapumista. Benghaziin vetäytyvät italialaiset yllätyivät havaitessaan tien sulkeneen erillisosaston. Epätoivoisten läpimurtoyritysten jälkeen antautuivat alueella olleet 25 000 italialaista. Sotasaaliina kerättiin 200 tykkiä, 100 panssaroitua ajoneuvoa sekä 1 500 muuta ajoneuvoa.


title: Läntisen aavikon taistelut

text: Kun liittoutuneiden joukot saavuttivat El Agheilan Lounais-Kyrenaikassa, pääministeri Churchill pysäytti hyökkäyksen ja määräsi suurimman osan joukoista siirrettäväksi Kreikkaan helmikuussa 1941. Liittoutuneet onnistuivat valtaamaan Kyrenaikan, mutta eivät ajamaan italialaisia Pohjois-Afrikasta. Koko hyökkäyksessä he tuhosivat 400 panssarivaunua, 1 292 tykkiä, etenivät 800 kilometriä ja ottivat 130 000 sotavankia. Heidän sotilaistaan 494 kaatui ja 1 225 haavoittui.


title: Läntisen aavikon taistelut

text: Alkuvuodesta 1941 brittiläisten ja kansainliiton joukkojen operaatio Compassissa Kyrenaikassa saavuttamien voittojen jälkeen sotilaallinen tilanne alueella muuttui. Wavell määräsi merkittävän osan O'Connorin käytössä olleesta XIII armeijakunnasta tukemaan Kreikkaa operaatio Lustressa. Wavellin vähentäessä joukkojaan alueella Saksan diktaattori Adolf Hitler päätti lähettää italialaisten tueksi saksalaisia joukkoja Afrikkaan operaatio Sonnenblumessa ja nimitti Erwin Rommelin Afrikan armeijakunnan komentajaksi.


title: Läntisen aavikon taistelut

text: Ensimmäiset saksalaisjoukot saapuivat 14. helmikuuta 1941 Tripoliin vahvistaen Libyassa olevia Italian kuutta divisioonaa muun muassa Trento ja Ariete. Aluksi joukkojen tehtävänä oli vain puolustaa Tripolitaniaa ja estää liittoutuneiden eteneminen. Rommelin havaittua liittoutuneiden puolustuksen heikkouden hän löi ensin 24. maaliskuuta brittijoukot Agheilan taistelussa, jonka jälkeen aloitettiin täysmittainen rintamahyökkäys. Se työnsi 15. huhtikuuta mennessä liittoutuneet Egyptin rajalle Sollumiin valloittaen koko Libyan Tobrukin piiritettyä kaupunkia lukuun ottamatta, missä Leslie Morshedin australialaiset jatkoivat taistelua. Saksalaiset saivat edetessään vangittua kenraalimajuri O’Connorin, kenraaliluutnantti Philip Neamen ja kenraalimajuri Michael Gambier-Parryn. Ylimmän johdon jäätyä vangeiksi alueen joukot alistettiin uudelleen muodostetulle kenraaliluutnantti Noel Beresford-Peirsen läntisen aavikon osastolle.


title: Läntisen aavikon taistelut

text: Rommelin ensimmäinen hyökkäys oli onnistunut ja siinä tuhottiin brittiläinen 2. panssaridivisioona. Saksalaisjoukot tekivät muutamia yrityksiä Tobrukin puolustuksen murtamiseksi, jonka jälkeen rintama vakiintui Egyptin ja Libyan väliselle rajalle.


title: Läntisen aavikon taistelut

text: Tobruk oli Saksan valloittamasta Kreetasta etelään ollut linnoitettu satamakaupunki, jonka valtaaminen olisi lyhentänyt merkittävästi Afrikassa olevien akselivaltain joukkojen huoltoyhteyksiä ja siten mahdollistanut etenemisen Egyptiin ja edelleen Suezin kanavalle. Strategisesti valloitus mahdollistaisi Lähi-idän öljyvarojen hyödyntämisen. Tobrukia puolusti 25 000 kansainliiton sotilasta, joilla oli riittävät varastot taistelutoimiin ja Britannian kuninkaallinen laivasto täydensi varastoja niiden kuluessa. Varastoissa oli muun muassa panssariajoneuvoja sekä sotasaaliiksi saatuja italialaisia panssarivaunuja, jotka takasivat joukkojen liikkuvuuden ja mahdollistivat huollon kuljetukset. Tobrukin varuskunta esti akselivaltojen joukkojen etenemisen sitomalla joukkoja piiritykseen.


title: Läntisen aavikon taistelut

text: Rommel yritti heti vallata kaupungin, mutta sitä puolustaneet Leslie Morshedin Australian 9. divisioonan joukot torjuivat hyökkäyksen. Lisäviivästystä aiheutui, kun linnoitukset rakentaneet italialaiset viivyttivät karttojen toimittamisessa. Hyvin varustetutt puolustajat torjuivat lukuisia heikoin voimin tehtyjä yrityksiä aiheuttaen hyökkääjille tappioita. Kolmen viikon jälkeen Rommel totesi, että hänen voimansa ei riittäisi linnoituksen murtamiseen. Pitkä piiritys alkoi italialaisten jalkaväkidivisioonien ottaessa vastuun valvonnasta ja saksalaiset muodostivat liikkuvat osastot sataman etelä ja itäpuolelle estääkseen brittijoukkojen toimet vapauttaa piiritetyt. Pattitilanne jatkui kaikkiaan kahdeksan kuukautta.


title: Läntisen aavikon taistelut

text: Kenraali Wavell aloitti 15. toukokuuta 1941 hyökkäyksen operaatio Brevityn luodakseen paremman lähtöaseman varsinaiselle hyökkäykselle. Britit valtasivat hetkeksi Sollumin, Capuzzon sekä Halfayan solan. Rommel sai täydennyksenä panssaripataljoonan, jonka tukemana hän teki vastaiskun lyöden hyökänneet brittijoukot. Brittijoukot vetäytyivät muualta paitsi Halfayan solasta, josta heidät lyötiin 26. toukokuuta tehdyllä vastahyökkäyksellä.


title: Läntisen aavikon taistelut

text: Churchill painosti Wavellia lyömään akselivaltain joukot takaisin ja Egyptiin lähetettiin hyökkäyksen tukemiseksi Välimeren poikki kulkeneessa saattuessa panssarivaunuja ja lentokoneita. Wavell tarvitsi aikaa uuden kaluston muuttamiseksi aavikkokäyttöön ja täydennysten kouluttamiseksi aavikkotaisteluun. Kesäkuussa hän antoi periksi poliittiselle painostukselle aloittaen hyökkäyksen operaatio Battleaxen, jonka tarkoituksena oli murtaa Tobrukin saartorengas. Hyökkäys pysäytettiin ja lyötiin takaisin.


title: Läntisen aavikon taistelut

text: Battleaxen epäonnistuttua Churchill vaihtoi Wavellin määräten uudeksi Lähi-idän joukkojen komentajaksi kenraali Claude Auchinleckin. Lisäksi alueella olleiden joukkojen täydennykseksi lähetettiin uudelleen muodostettu XXX armeijakunta. Liittoutuneiden taistelutoimista alueella otti vastuun brittiläinen 8. armeija, jonka joukot tulivat monesta maasta. Joukkoja olivat Australian 9. divisioona ja Intian 18. prikaati sekä divisioonat Etelä-Afrikasta ja Uudesta-Seelannista ja Vapaan Ranskan Marie-Pierre Koenigin johtama prikaati sekä puolalainen erillinen Karpaattien kivääriprikaati.


title: Läntisen aavikon taistelut

text: Kenraaliluutnantti Alan Cunninghamin johtama brittiläinen 8. armeija aloitti 18. marraskuuta 1941 hyökkäyksen länteen eli operaatio Crusaderin, jonka tavoitteena oli Tobrukin piirityksen murtaminen. Rommelin johtama Saksan Afrikan armeijakunta saavutti taktisia voittoja, jotka lopulta johtivat Auchinleckin vaihtamaan operaation johtoon kenraalimajuri Neil Ritchien. Etenevät joukot kuitenkin vapauttivat Tobrukin sekä pakottivat Bardian ja Sollumin varuskunnat antautumaan. Rommelin oli ensimmäistä kertaa pakko vetäytyä aina El Agheilaan saakka, jossa akselivaltojen joukot ryhmittyivät puolustukseen.


title: Läntisen aavikon taistelut

text: Japanin hyökättyä Pearl Harboriin 7. joulukuuta 1941 Australia veti joukkonsa läntiseltä aavikolta Tyynelle valtamerelle. Saman aikaisesti siirrettiin lepoon 7. panssaridivisioona ja siihen kuulunut 7. panssariprikaati Burmaan. El Agheilan puolustuksesta vastaamaan siirrettiin vain vähän taistelukokemusta omaava 1. panssaridivisioona.


title: Läntisen aavikon taistelut

text:
Tammikuussa 1942 muutama Tripoliin saapunut täydennyssaattue toimitti akselivaltojen joukkojen tarvitsemat täydennysjoukot ja -tarvikkeet, joten Rommel saattoi aloittaa vastahyökkäyksensä 21. tammikuuta. Täydennysten ja vihollisjoukkojen kokemattomuuden vuoksi akselivaltojen joukot mursivat brittijoukkojen hajanaisen puolustuksen lähes tuhoten keskitetyllä hyökkäyksellään 2. panssariprikaatin sekä 201. Kaartin motorisoidunprikaatin. Akselivaltojen joukot valloittivat Kyrenaikan niemimaan brittijoukkojen vetäytyessä hajalle lyötynä, mikä pakotti luopumaan Msusista ja Benghazista .
Helmikuussa rintama vakiintui Tobrukin länsipuolelle Gazalaan. Akselivaltojen joukoista jäi asemiin ainoastaan valvontaan riittävä osasto ja pääosa saksalaisjoukoista vetäytyi taaemmas valmiusasemiin. Kevään aikana brittijoukot kokosivat varusteita ja joukkoja kesällä tehtävään hyökkäykseen. Akselivallat kokosi saman aikaisesti miehiä ja varusteita, mutta pienemmässä mittakaavassa.


title: Läntisen aavikon taistelut

text: Kesäkuussa 1942 Rommel aloitti uuden hyökkäyksen juuri ennen brittien hyökkäyksen alkua kaapaten itselleen toimintavapauden. Akselivaltojen joukot voittivat liittoutuneet Gazalan taistelussa, jonka jälkeen tappion kokeneet liittoutuneet vetäytyivät Mersa Matruhin kautta El Alameinin vahvalle puolustuslinjalle. Tobrukin puolustuksesta vastaamaan jäi Etelä-Afrikan 2. divisioona. Auchinleck luuli, että Tobruk kestäisi piirityksen kuten aikaisemminkin, mutta kaikkien yllätykseksi se antautui 21. kesäkuuta vain viikon piirityksen jälkeen. Akselivallat saivat yli 25 000 vankia, joukossa useita kenraaleja.


title: Läntisen aavikon taistelut

text: Tobrukin valtauksen jälkeen Rommelin joukot etenivät Egyptiin ja 1. heinäkuuta hyökkäsivät Alameinin linjalle El Alameinin ensimmäinen taistelussa. Liittoutuneiden puolustus kesti Rommelin joukkojen ensimmäisen iskun, jonka jälkeen tuloksettomat hyökkäykset ja vastahyökkäykset seurasivat toisiaan. Auchinleck määräsi 31. heinäkuuta joukkonsa luopumaan hyökkäyksistä ja valmistelemaan puolustusasemia odotettavissa olevan suurhyökkäyksen varalle.


title: Läntisen aavikon taistelut

text: Churchill oli menettänyt luottamuksensa Auchinleckin kykyyn saavuttaa voitto Pohjois-Afrikassa, minkä vuoksi hän määräsi uudeksi Lähi-Idän joukkojen komentajaksi kenraali Harold Alexanderin ja 8. armeijan komentajaksi aiemmin XIII armeijakunnan komentajana toimineen kenraali William Gottin, jota kuljettaneen lentokoneen Saksan ilmavoimien Messerschmitt Me109E -hävittäjät ampuivat alas paluulennolla Kairosta taistelualueelle. Gottin saatua maahansyöksyssä surmansa hänen tilalleen määrättiin kenraaliluutnantti Bernard Montgomery.


title: Läntisen aavikon taistelut

text:
Montgomery aloitti joukkojen täydentämisen ja tehokkaan koulutusohjelman valmistellessaan hyökkäystä. Hän saavutti elokuussa Rommelin yrittäessä läpimurtoa Alam Halfan taistelussa puolustusvoiton, joka valoi luottamusta joukkoihin ja poliittiseen johtoon. Taistelun jälkeen joukkoja vahvennettiin edelleen ja varastoja täydennettiin suunnitellun hyökkäyksen mahdollistamiseksi.
Montgomeryn aloitti 23. lokakuuta suurhyökkäyksensä, jolloin El Alameinin toinen taistelu alkoi. Se päättyi 3. marraskuuta liittoutuneiden murskavoittoon. Yritys saartaa akselivaltojen joukot Mersa Matruhiin epäonnistui sateen vuoksi. Akselivaltojen motorisoidut joukot poistuivat pussista 7. marraskuuta. Rannikkotie oli katkaistu, mutta Halfayan sola saatiin helposti vallattua, minkä jälkeen Egypti oli vapautettu. Akselivaltojen rintaman keskustassa ja eteläosissa olleet italialaiset moottoroimattomat jalkaväkiosastot joutuivat pääosin antautumaan varusteiden erityisesti veden puutteen vuoksi.


title: Läntisen aavikon taistelut

text: Etenemistä jatkettiin Kyrenaikaan ja Tobruk vallattiin 13. marraskuuta, mutta akselivaltojen joukkojen saartaminen epäonnistui. Benghazi vallattiin 20. marraskuuta, minkä jälkeen kumpaakin satamakaupunkia käytettiin etenevien joukkojen huoltamiseen. Yritys saartaa Agedabiassa kilpistyi Rommelin joukkojen vastaiskuun.


title: Läntisen aavikon taistelut

text: Saksalaiset ja italialaiset joukot vetäytyivät valmisteltuihin asemiin El Agheilaan. Akselivaltojen huolto oli mahdollista ainoastaan Tunisian kautta. Rommelin johtamilla joukoilla oli pulaa lähes kaikesta, mikä esti vastahyökkäykseen ryhtymisen. Hitler antoi käskyn, että Agheilan linjaa ei saa luovuttaa viholliselle mistään hinnasta. Rommel oli kuitenkin suunnitellut vetäytyvänsä viivyttäen parempaan puolustusasemaan Gabésin kapeikkoon. 14.–16. joulukuuta käytyjen taistelujen jälkeen Rommel antoi määräyksen vetäytyä parempiin puolustusasemiin.


title: Läntisen aavikon taistelut

text: Montgomeryn johtamilla joukoilla oli tässä vaiheessa lähin käyttökelpoinen satama Tobruk 640 kilometrin päässä selustassa, mikä aiheutti lisääntyviä on ongelmia joukkojen huollossa. Liittoutuneet kuitenkin jatkoivat painetta saksalaisten asemia vastaan akselivaltojen joukkojen vetäytyessä Bueratiin, joka ei ollut yhtä hyvin linnoitettu kuin aiempi puolustuslinja. Tripoli vallattiin 23. tammikuuta 1943 ja sen satama saatiin huollon käyttöön helmikuun puolivälissä. Tobrukin satama vastaanotti noin 3 000 tonnia tarvikkeita päivittäin hyökkäyksen jatkuessa.


title: Läntisen aavikon taistelut

text: Rommelin joukkojen vetäytyminen jatkui, vaikka Italian sodanjohto vastusti sitä. Liittoutuneiden joukot ylittivät 4. helmikuuta Tunisian rajan ja pian sen jälkeen Rommel kutsuttiin Saksaan.


title: Yhdyssanamuoto

text: Yhdyssanamuoto eli "kompositiivi" on suomen kielen sananmuoto, jota käytetään yhdyssanan alku- eli määriteosana mutta ei koskaan itsenäisenä sanana.


title: Yhdyssanamuoto

text: Kaikilla "-nen"-loppuisilla sanoilla paitsi lukusanalla "kymmenen" on "s"-loppuinen yhdyssanamuoto, esimerkiksi "Kauppis"-Heikki, "leivosparvi". Myös eräillä muilla sanoilla on s-loppuinen yhdyssanamuoto, esimerkiksi "herras"kartano, "rouvas"väki, "saarnas"tuoli. Viimeksi mainitussa sanassa "s" on kuitenkin peräisin "tuoli"-sanan vanhasta muodosta "stuoli". "Tuoli" on germaanilaina, esimerkiksi ruotsin "stol" (äännetään [stu:l]) ja saksan "Stuhl". Sanan alussa oli "s" aluksi myös suomen kielessä, mutta se putosi pois, koska suomessa ei normaalisti ole sanan alussa useita konsonantteja.


title: Yhdyssanamuoto

text: Erityistä yhdyssanamuotoa käytetään myös muutamista lukusanoista, kuten "kolme" > "kolmi-", "neljä" > "neli-", "seitsemän" > "seitsen-" ja "kymmenen" > "kymmen-". Näiden ohella käytetään myös yhdyssanojen alkuosina lukusanojen perusmuotoa.


title: Yhdyssanamuoto

text: Myös joillakin "a":han ja "ä":hän päättyvillä substantiiveilla on eri vokaaliin päättyvä yhdyssanamuoto, mutta niiden käyttö rajoittuu muutamiin hyvin vakiintuneisiin yhdyssanoihin, esimerkiksi "sika" > "sikolätti" ja "sikotauti", "jalka" > "jalkopää", "lehmä" > "lehmikarja" ja "ikä" > "ikivanha".


title: .vi

text: .vi on Yhdysvaltain Neitsytsaarten Internet-maatunnus, jota ylläpitää "Virgin Islands Public Telecommunication System". Toisen tason rekisteröinti edellyttää läsnäoloa. Lisäksi niissä on oltava vähintään 2 merkkiä. Kolmannen tason rekisteröinnit ovat löyhemmin rajoitettuja. Tunnus otettiin käyttöön 1995.


title: Eunukoidi

text: Eunukoidi on kuohimaton mieshenkilö, jonka ruumis muistuttaa eunukkia. Hänen kiveksensä eivät toimi normaalisti. Eunukoidin muutkin sukupuolielimet ovat kehittymättömät. Parrankasvu on heikko, ja lantio, maitorauhaset ja ääni ovat naismaiset. Eunukoidin lantioon on voinut kertyä rasvaa naisellisesti. Pituuskasvu ei välttämättä ole normaali.


title: Sinitanssija

text: Sinitanssija ("Chiroxiphia caudata") on Etelä-Amerikassa tavattava tanssijoihin kuuluva varpuslintu.


title: Sinitanssija

text: Kooltaan sinitanssija on noin 15 cm ja naaras on hieman koirasta pienikokoisempi. Koiraan päälaki on väritykseltään kirkkaan punainen. Pää, kurkku, siivet ja pyrstö ovat väritykseltään mustat. Pyrstön keskimmäiset sulat ovat pidentyneet. Muuten sinitanssijakoiras on väritykseltään kirkkaan vaaleansininen. Naarassinitanssija on väritykseltään kauttaaltaan vihreä. Joillakin naarailla on päälaella oransseja höyheniä. Naarassinitanssijan voi sekoittaa sammaltanssijaan ("Schiffornis virescens"), joka on kuitenkin kookkaampi.


title: Sinitanssija

text: Sinitanssijaa tavataan Brasilian kaakkoisosista, Paraguaysta ja Argentiinasta. Linnun elinympäristöä ovat kosteat metsät vuorten rinteillä ja metsien reunamaat. Koiraat kokoontuvat kolmen yksilön ryhmiin esittämään "tanssinsa" naaraille ja siten houkuttelemaan niitä pariutumaan kanssaan. Koiraat saattavat avustaa itseään taitavampien koiraiden esityksiä ja saavat vastineeksi paremman esiintymispaikan.


title: Arkadi Perventsev

text: Arkadi Aleksejevitš Perventsev (; 26. tammikuuta 1905 Stavropolin läänin Nagutin kylä, nykyinen Mineralnyje Vodyn piirin Nagutskoje – 2. marraskuuta 1981 Moskova) oli venäläinen neuvostokirjailija.


title: Arkadi Perventsev

text: Arkadi Perventsev syntyi opettajan perheeseen ja opiskeli Baumanille nimetyssä Moskovan teknillisessä korkeakoulussa. Hänen ensimmäiset kertomuksensa sekä Venäjän kansalaissodasta kertova romaani "Kotšubei" ilmestyivät vuonna 1937. Toisen maailmansodan aikana Perventsev työskenteli "Izvestijan" sotakirjeenvaihtajana. Vuonna 1950 hän liittyi NKP:hen. Vuodesta 1958 lähtien hän toimi Venäjän SFNT:n ja vuodesta 1971 Neuvostoliiton kirjailijaliiton hallituksien jäsenenä.


title: Arkadi Perventsev

text: Perventsevin toisesta maailmansodasta kertova romaani ”Varjele kunniaa nuoresta pitäen” ("Tšest s molodu", 1948) sai Stalin-palkinnon vuonna 1949. Samana vuonna hänet palkittiin Igor Savtšenkon ohjaaman elokuvan ”Kolmas isku” ("Treti udar", 1948) käsikirjoituksesta. Kirjailija on saanut myös Leninin kunniamerkin. Hänen avoimen propagandististen teoksiensa taiteellinen arvo on vähäinen.


title: .vn

text: .vn on Vietnamin Internet-maatunnus, jota ylläpitää VNNIC. Vuonna 2003 DotVN Inc. -yritys solmi VNNIC:in kanssa sopimuksen tunnuksen myyntiin ulkomaille. Rekisteröinnit tehdään toiselle tai kolmannelle tasolle. Tunnus otettiin käyttöön 1994.


title: Stepan Balmašov

text: Stepan Valerianovitš Balmašov (, 15. huhtikuuta 1881 Arkangelin läänin Pinega – 16. toukokuuta 1902 Pähkinälinna) oli venäläinen sosialistivallankumouksellinen.


title: Stepan Balmašov

text: Stepan Balmašov opiskeli Kazanin ja Kiovan yliopistoissa. Tammikuussa 1901 hänet pidätettiin opiskelijalevottomuuksiin osallistumisen takia ja määrättiin sotapalvelukseen. Syksyllä hän palasi yliopistoon, tutustui sosialistivallankumouksellisiin ja liittyi näiden taistelujärjestöön.


title: Stepan Balmašov

text: Huhtikuussa 1902 Balmašov ampui Pietarin Marian palatsissa Venäjän sisäministerin Dmitri Sipjaginin. Hänet hirtettiin Pähkinälinnan vankilassa. Sipjaginin murha oli alkuna sosialistivallankumouksellisten terrorikampanjalle.


title: 7968 Elst–Pizarro

text: 7968 Elst-Pizarro tai 133P/Elst-Pizarro on Marsin ja Jupiterin välisellä pääasteroidivyöhykkeellä Aurinkoa kiertävä pikkuplaneetaksi ja komeetaksi luokiteltu aurinkokunnan pienkappale eli päävyöhykkeen komeetta. Elst-Pizarron löysivät E. W. Elst ja G. Pizarro vuonna 1996. Nimensä tämä asteroidi sai löytäjiensä mukaan komeettamaisuutensa vuoksi. Ennen nimeämistään kohde tunnettiin tunnuksella 1996 N2. Elst-Pizarro oli havaittu myös vuonna 1979 tavallisena asteroidina, ja sille oli annettu tunnus 1979 OW7. Kappale ei ollut kuitenkaan herättänyt suurempaa kiinnostusta ennen kuin Elst ja Pizarro löysivät sen uudestaan aktiivisena komeettana.


title: 7968 Elst–Pizarro

text: Elst-Pizarro kiertää Aurinkoa asteroidivyöhykkeellä pyöreähköllä radalla, jonka kaltevuus eli inklinaatio on pieni. Tällaiset radat ovat tyypillisiä päävyöhykkeen asteroideille, mutta komeettojen keskuudessa ne eivät ole yleisiä. Elst-Pizarro ei ole ainoa tällaisella radalla kiertävä kappale, sillä myös 118401 LINEAR (176P/LINEAR) kiertää vastaavanlaisella radalla. Elst-Pizarron ja muiden päävyöhykkeen komeettojen uskotaan olevan jäisiä asteroideja, jotka ovat syntyneet asteroidivyöhykkeellä eivätkä ole päätyneet radoillensa Aurinkokunnan ulko-osista. Elst-Pizarro kuuluu Themis-ryhmään.


title: 7968 Elst–Pizarro

text: Elst-Pizarro on jäätä sisältävä pieni asteroidi, jonka on havaittu osoittavan komeettamaista aktiivisuutta. Pizarro ja Elst havaitsivat kappaleesta lähtevän pölysuihkun vuonna 1996. Vuonna 2002 David Jewitt ja Henry Hsieh havaitsivat pölysuihkun uudestaan. Tämä varmisti kohteen olevan tosiaankin aktiivinen komeetta, sillä aktiivisuus toistui eikä voinut johtua vain satunnaisesta asteroidiin osuneen kappaleen törmäyksestä. Elst-Pizarro on todennäköisesti asteroidi, joka on säilyttänyt jäätä suojassa pintansa alla, mutta törmäys toisen kappaleen kanssa on paljastanut osan jäästä ja pikkuplaneetta on tullut aktiiviseksi. Elst-Pizarron lisäksi myös Themis-ryhmän nimikkopikkuplaneetan, Themiksen, pinnalta on löydetty jäätä. Koska Elst-Pizarron absoluuttinen magnitudi (H) on 15,6, sen läpimitta on todennäköisesti kahden ja viiden kilometrin välillä.


title: Kukko (olut)

text: Kukko on suomalainen Laitilan Wirvoitusjuomatehdas Oy:n olutmerkki, jota on valmistettu vuodesta 2001. Kukko-oluita myydään sekä hanaoluena että pulloissa ja tölkeissä. Kaikki Kukko-oluet valmistetaan tuulivoimalla. Lähes kaikki Kukko-oluet ovat myös gluteenittomia, ja siksi ne sopivat myös keliaakikoille.


title: Kukko (olut)

text: Kukko-oluen logossa oleva kukon siluetti on lainattu Laitilan kaupungin vaakunasta.


title: Kukko (olut)

text: Kukko Pils voitti Tampereella parhaan kotimaisen oluen palkinnon sekä parhaan pohjahiivaoluen palkinnon vuonna 2003.


title: Kukko (olut)

text: Kukko nousi vuonna 2015 Suomen kolmanneksi arvostetuimmaksi olutbrändiksi "Markkinointi & Mainonta" -lehden ja Taloustutkimuksen vuosittaisessa Brändien arvostus -kyselyssä. Sen edellä olivat Olvin Sandels ja Olvi, ja neljänneksi tuli Sinebrychoffin Karhu.


title: Jegor Sozonov

text: Jegor Sergejevitš Sozonov (, 26. toukokuuta 1879 Vjatkan läänin Uržumin kihlakunnan Petrovskojen kylä – 27. marraskuuta 1910 nykyisen Taka-Baikalian aluepiirin Nertšinski Zavodin piirin Gornyi Zerentui) oli venäläinen sosialistivallankumouksellinen.


title: Jegor Sozonov

text: Jegor Sozonov syntyi vanhauskoisen talonpojan ja metsäyrittäjän perheeseen. Hän opiskeli Moskovan yliopistossa, josta hänet erotettiin huhtikuussa 1901 opiskelijalevottomuuksiin osallistumisen takia. Sozonov karkoitettiin Ufaan, jossa hän liittyi sosiaalidemokraattien ja sosialistivallankumouksellisten paikallisjärjestöön. Maaliskuussa 1902 hänet pidätettiin ja karkoitettiin Itä-Siperiaan. Matkalla karkoituspaikkaan hän pakeni ulkomaille.


title: Jegor Sozonov

text: Heinäkuussa 1904 Sozonov murhasi sosialistivallankumouksellisten taistelujärjestön määräyksestä Venäjän sisäministerin Vjatšeslav von Plehwen. Haavoittuneena hänet pidätettiin ja tuomittiin elinkautiseen rangaistusvankeuteen. Kesäkuussa 1906 Sozonov saapui Nertšinskin pakkotyövankilan Akatuin vankilaan, josta hänet maaliskuussa 1907 siirrettiin Algatšiin. Siellä hän osallistui poliittisten vankien mielenilmauksiin ja yritti paeta. Syyskuussa 1907 Sozonov siirrettiin Zerentuin vankilaan, jossa hän myrkytti itsensä protestina poliittisten vankien ruumiinrangaistuksia vastaan.


title: Cheung Po Tsai

text: Cheung Po Tsai (yksinkertaistetut merkit: 张保仔, perinteiset merkit: 張保仔) oli 1800-luvun alussa Qing-dynastian aikana toiminut kiinalainen merirosvo.


title: Cheung Po Tsai

text: Cheung Chaun saarella Kiinassa sijaitsee "Cheung Po Tsain luola", johon kerrotaan Cheung Po Tsain piilottaneen aarteensa.


title: Cheung Po Tsai

text: Cheung Po Tsai eli yksinkertaista elämää Xinhuin kylässä kalastajan poikana. Cheng Yat-niminen merirosvo kidnappasi hänet ja hänestä tuli kaappaajansa suosikki. Cheng Yatin kuoltua onnettomuudessa myrskyssä hänen vaimonsa Ching Shih siirtyi hänen laivansa johtoon. Cheung Po Tsaista tuli Ching Shihin "oikea käsi". He rakastuivat ja menivät naimisiin. Myöhemmin Cheung Po Tsai kaappasi vallan vaimoltaan.


title: Pjotr Ugrjumov

text: Pjotr Sergejevitš Ugrjumov (, s. 1. tammikuuta 1961 Riika) on entinen latvialainen maantiepyöräilijä, joka kilpaili ammattilaisena vuosina 1989–1999.


title: Pjotr Ugrjumov

text: Ugrjumov sijoittui Italian ympäriajossa 1993 toiseksi 58 sekuntia Miguel Indurainille hävinneenä. Lisäksi hän voitti Scannoon päättyneen kolmannen etapin. Seuraavan vuoden Ranskan ympäriajossa Ugrjumov voitti kaksi etappia ja sijoittui kokonaiskilpailussa jälleen Indurainin jälkeen toiseksi. Italian ympäriajossa 1995 hän sijoittui Tony Romingerin ja Jevgeni Berzinin jälkeen kolmanneksi.


title: Pjotr Ugrjumov

text: Lähde: Cycling Archives


Chargoggagoggmanchauggagoggchaubunagungamaugg (äännetään [tʃəˈɡɑːɡəɡɑːɡ ˌmænˈtʃɑːɡəɡɑːɡ tʃəˌbʌnəˈɡʌŋɡəmɑːɡ], josta käytetään myös nimeä Chaubunagungamaug ([tʃəˌbʌnəˈɡʌŋɡəmɑːɡ]), ja jonka englanninkielinen nimi on Webster Lake, on Yhdysvalloissa Massachusettsin osavaltiossa sijaitseva järvi. Sen pinta-ala on noin 5,8 neliökilometriä.


title: Chargoggagoggmanchauggagoggchaubunagungamaugg

text: Järven nimen pisimmässä versiossa on 45 kirjainta. Tämän takia se on Yhdysvaltain pisin paikannimi. Nimi on Nipmuk-intiaanien kieltä ja merkitsee suomeksi ”Kalastuspaikka rajalla”.


title: The Sun Comes Out World Tour

text: The Sun Comes Out World Tour oli Shakiran viides kiertue. Shakira lähti kiertueelle syyskuussa 2010. Kiertueelle suunniteltiin alun perin nimeä "Tour of Eartly Delights".


title: Kollektiiviasuminen

text: Kollektiiviasuminen, arkikielessä kimppakämppä, on asumismuoto, jossa samassa asunnossa asuu vähintään neljä henkilöä ilman että he ovat perhe- tai sukulaisuussuhteessa toisiinsa. Kimppakämppä muistuttaa soluasuntoa lukuun ottamatta sitä, että asunnossa asuvista päättävät virallisen tahon sijaan asunnossa jo asuvat tai sinne muuttavat henkilöt. Vaihtoehtoisesti kimppakämpän voi perustaa myös ystävien kanssa. Kimppakämpässä yleensä jokaisella henkilöllä on oma makuuhuone mutta yleiset tilat, kuten olohuone, keittiö ja pesutilat ovat yhteiskäytössä.


title: Kollektiiviasuminen

text: Kimppakämppä on yleensä vuokrattu vapailta markkinoilta. Toisaalta kollektiiviasuntoa voi myös hakea opiskelija-asuntosäätiöltä ystävän kanssa yhteen muuttaessa.


title: Kollektiiviasuminen

text: Kollektiiviasuminen on suosiossa varsinkin opiskelijoiden ja nuorten aikuisten keskuudessa alhaisten kustannustensa vuoksi ja pienten vuokra-asuntojen pulan takia. Suomessa kimppakämpät eivät ole yhtä yleisiä kuin Keski-Euroopassa.


title: Hiilen kiertokulku luonnossa (kappale)

text: Hiilen kiertokulku luonnossa – Kolets kretslopp i naturen on M. A. Nummisen levyttämä singlejulkaisu vuodelta 2010. Vuodelta 1954 olevan kappaleen aiheena on hiilen kiertokulku luonnossa. Sävellys on Toivo Kärjen ja sanoitus Reino Helismaan. Levyn kansien sisäsivuilla kerrotaan ilmastonmuutoksesta ja kehotetaan kansalaisia vaihtamaan sähkösopimuksensa Ekoenergia-merkittyyn sähköön. Levyn tuotolla tuetaan Suomen luonnonsuojeluliiton toimintaa.


title: Shane Smeltz

text: Shane Edward Smeltz (s. 29. syyskuuta 1981 Göppingen, Länsi-Saksa) on uusiseelantilainen jalkapalloilija. 185 senttimetriä pitkän Smeltzin pelipaikka on hyökkääjä. Hän edustaa A-Leaguen Gold Coast Unitedia.


title: Shane Smeltz

text: Smeltz on edustanut ammattilaisurallaan myös Brisbane Strikersia, Napier City Roversia, Adelaide Cityä, Adelaide Unitedia, Mansfield Townia, Wimbledonia, Halifax Townia ja Wellington Phoenixia. Uuden-Seelannin A-maajoukkueessa hän pelasi ensimmäisen ottelunsa vuonna 2003. Smeltz on edustanut maataan muun muassa Maanosaliittojen cupissa 2003 ja 2009 sekä MM-kisoissa 2010. MM-turnauksessa hän teki maalin Italiaa vastaan 1-1 päättyneessä alkulohkon ottelussa.


title: Kritiikin Uutiset

text: Kritiikin Uutiset () on kritiikin ja kulttuurijournalismin ammattilehti, joka ilmestyy neljästi vuodessa. Se käsittelee taidetta ja taidekritiikkiä laajasti eri näkökulmista. Lehteä julkaisee Suomen arvostelijain liitto. Nykyinen päätoimittaja on Marissa Mehr.


title: Kritiikin Uutiset

text: Kritiikin Uutisten päätoimittajia ovat olleet muun muassa Lars Hamberg, Arto Kytöhonka, Matti Rinne, Hilkka Eklund, Soila Lehtonen, Leena Virtanen, Jarmo Papinniemi, Otto Lappalainen, Marika Vanhatalo, Heikki Jokinen, Otso Kantokorpi, Jouko Huru ja Aleksis Salusjärvi.


title: Kritiikin Uutiset

text: Lehti muuttui verkkojulkaisuksi vuoden 2017 alusta. Vuosina 2013-2017 toteutetun verkkoarkistoinnin tuloksena kaikki lehden saatavilla olevat, aikaisemmin ilmestyneet numerot vuosilta 1969-2016 digitoitiin. Verkkoarkisto on tarkoitettu suomalaisen kritiikin historiasta ja tutkimuksesta kiinnostuneille. Aineisto on suojattu toistaiseksi tekijänoikeussyistä sanasanalla, jonka voi pyytää Suomen arvostelijain liiton toimistosta.


title: Tunisian taistelut

text: Tunisian sota oli Tunisiassa käytyjen taisteluiden sarja, joka käytiin liittoutuneiden ja akselivaltojen välillä osana Pohjois-Afrikan sotaa toisessa maailmansodassa. Taistelut alkoivat 17. marraskuuta 1942 ja ne päättyivät 13. toukokuuta 1943 akselivaltojen joukkojen antautumiseen.


title: Tunisian taistelut

text: Vuoden marraskuussa 1942 akselivaltojen tilanne näytti erittäin huonolta. Bernard Montgomeryn komentama brittiläinen 8. armeija eteni idästä ja Dwight D. Eisenhowerin johtama Marokkoon ja Algeriaan maihinnousut armeija valloitti Vichyn Ranskan hallussa olleet Marokon ja Algerian.


title: Tunisian taistelut

text: Tripolitanian aavikolla akselivaltojen joukot olisivat olleet suojattomia, jos heitä olisi uhattu kahdesta suunnasta. Niinpä heidän oli saatava parempi puolustusasema, jossa he olisivat voineet sinnitellä kuukausia. Ihanteellinen valinta oli Tunisia. Sitä oli helppo puolustaa, koska vuoristossa pääsi etenemään kunnolla vain muutamia solia pitkin. 10. marraskuuta 1942 saksalaiset ja italialaiset joukot valtasivat valtaosan Tunisiaa ranskalaisilta joukoilta.


title: Tunisian taistelut

text: Liittoutuneiden ensimmäinen hyökkäys Tunisiassa tapahtui 25. marraskuuta tavoitteena vallata Tunis ja Biserta. He etenivät itään, mutta eivät läheskään onnistuneet tavoitteissaan ja saksalaiset pysäyttivät heidät. 1. joulukuuta 1943 aloitti vasta Tunisiaan saapunut kenraalimajuri Wolfgang Fischerin johtama Saksan 10. panssaridivisioona vastahyökkäyksen, joka työnsi liittoutuneet takaisin lähtöasemiin. Divisioonan vahvuuteen kuului muutama 88 millimetrin tykillä varustettu Tiger-panssarivaunu. Saksalaiset tuhosivat 55 panssarivaunua, 300 ajoneuvoa ja ottivat yli tuhat sotavankia.


title: Tunisian taistelut

text:
Liittoutuneet hyökkäsivät 22. joulukuuta uudelleen, mutta heidät lyötiin takaisin. Sitten Tunisiassa alkoi noin kuukauden enimmäkseen taisteluton aika. Se loppui siihen, kun Erwin Rommelin Libyasta vetäytyvät joukot saapuivat Tunisiaan tammi–helmikuun vaihteessa.
30. tammikuuta he hyökkäsivät eräiden yhdysvaltalaisjoukkojen kimppuun ja muutaman päivän kuluttua yhdysvaltalaiset vetäytyivät Sbeitlan lähistölle ja rakensivat sinne puolustuslinjan. Kuitenkin saksalaiset hyökkäsivät seuraavalla viikolla ja yhdysvaltalaisten linja murtui 16. helmikuuta. Saksalaiset valloittivat Sbeitlan seuraavana päivänä ja liittoutuneet pakenivat Algerian vastaisten vuorten solille. Koko Tunisia oli akselivaltojen hallussa. 19. helmikuuta saksalaiset hyökkäsivät liittoutuneiden asemien kimppuun Kasserinen solassa. Yhdysvaltalaisten asemat luhistuivat parissa minuutissa ja saksalaiset valtasivat solan.
Näiden tapahtumien jälkeen saksalaiset jakautuivat kahdeksi ryhmäksi, jotka etenivät luoteeseen kohti Thalaa. Lisäksi eräs joukko eteni etelään, Haïdraa kohti. Yhdysvaltajoukkojen moraali alkoi romahtaa ja monet joukot joutuessaan vetäytymään jättivät varusteensa taistelukentälle. 21. päivän vastaisena yönä saksalaiset pääsivät Thalan edustalle, jota puolusti vain heikko ranskalaisosasto. Jos Thala olisi vallattu, suuri joukko liittoutuneita olisi joutunut saarroksiin. Saksalaiset kuitenkin etenivät liian hitaasti ja liittoutuneiden täydennysvoimat ehtivät paikalle, eivätkä saksalaiset sen jälkeen enää pystyneet valtaamaan Thalaa. Tämän jälkeen Rommel päätti lopettaa hyökkäyksen, koska Montgomeryn armeija lähestyi idästä saksalaisten puolustuslinjaa, Marethin linjaa. Saksalaiset alkoivat peräytyä kohti itää. 23. helmikuuta yhdysvaltalaiset pommittivat vetäytyviä saksalaisia ja 24. helmikuuta amerikkalaiset valtasivat Kasserinen solan. Vaikka saksalaiset joutuivatkin perääntymään, he olivat tuottaneet yhdysvaltalaisille suunnatonta vahinkoa, muun muassa tuhonneet tai vallanneet kaksi kolmasosaa yhdysvaltalaispanssarivaunuista.


title: Tunisian taistelut

text: 6. maaliskuuta suurin osa Rommelin joukoista teki idässä hyökkäyksen brittejä vastaan Medenineen. Hyökkäys kuitenkin epäonnistui brittien murskaavan tykistötulen takia ja saksalaiset menettivät 150 panssarivaunustaan 55. Adolf Hitlerin kiellettyä Rommelia vetäytymästä paremmin puolustettaviin asemiin Tunisin ympärille, Rommel lähti sairauslomalle, eli käytännössä luopui tehtävistään 8. maaliskuuta. Brittijoukot aloittivat suurhyökkäyksen, "operaatio Pugilistin" Marethin linjaa vastaan 19. ja 20. maaliskuuta välisenä yönä. Seuraavana yönä joukko brittejä pääsi tunkeutumaan saksalaisten puolustuslinjan läpi ja muodostamaan sinne sillanpääaseman, mutta 22. maaliskuuta päivänä]] saksalaisten vastahyökkäys tuhosi sillanpään ja rintama palautui entiselleen. 26. maaliskuuta britijoukot valtasivat El Hamman kaupungin linjan pohjoispäässä ja tekivät täten linjan käytännössä toimintakyvyttömäksi. Seuraavana päivänä akselivaltojen joukot onnistuivat pysäyttämään britit ja saamaan aikaa strategiselle vetäytymiselleen. Kahdessa päivässä linjan puolustajat marssivat 60 kilometriä luoteeseen ja loivat uuden puolustuslinjan Wadi Akaritiin Gabèsin lähelle.


title: Tunisian taistelut

text: Samaan aikaan yhdysvaltalaiset olivat aloittaneet etenemisen. 17. maaliskuuta he valtasivat Gafsan ja seuraavana päivänä El Guetarin keidaskaupungin. Sen italialaiset puolustajat poistuivat kaupungista lähes vastarinnatta, mutta asettuivat saman nimiseen solaan, joka johtaa sisämaan tasangoille. 20. maaliskuuta yhdysvaltalaiset valtasivat yhden italialaisten asemista ja ottivat 700 vankia. Yhdysvaltalaiset olivat erinomaisissa asemissa mahdollista hyökkäysoperaatiota varten. Silloin saksalaiskomentajat, jotka saivat tiedon yhdysvaltalaisten valtauksista, lähettivät panssaridivisioonan voittamaan yhdysvaltalaiset. 23. maaliskuuta aamukuudelta 50 panssaria, joita seurasi muita joukkoja, tuli solasta ja hyökkäsi yhdysvaltalaisten kimppuun edeten alas laaksoon. Saksalaiset voittivat nopeasti yhdysvaltalaisten etulinjan jalkaväen ja tykistön. Vähän ajan kuluttua he ajoivat miinakenttään ja joutuivat pysähtymään raivaamaan sitä. Silloin yhdysvaltalaiset alkoivat hyvin voimakkaasti tulittaa miinakenttää raivaavia ja raivausta odottavia saksalaisia ja tunnissa saksalaisten 50 panssarivaunusta 30 tuhoutui. Kello yhdeksältä saksalaiset vetäytyivät laaksosta takaisin solaan.


title: Tunisian taistelut

text: Klo 4.45 saksalaiset hyökkäsivät uudestaan, kun heidän jalkaväkensä oli järjestäytynyt. Mutta taas Yhdysvaltain tykistö pysäytti hyökkäyksen ja aiheutti saksalaisille suuria tappioita. Sen jälkeen saksalaiset tajusivat, että hyökkäysyritykset olivat toivottomia ja siksi osa divisioonasta linnoittautui El Guettarista itään sijaitseville kukkuloille ja osa pakeni takaisin Gabèsiin.


title: Tunisian taistelut

text: Seuraavan viikon aikana yhdysvaltalaiset etenivät hitaasti vallaten loput sisämaan tasangoista.


title: Tapa tuomari!

text: Tapa tuomari! ("Les Arbitres", kansainvälisessä levityksessä myös "Kill the Referee") on belgialaisten Yves Hinantin ja Jean Libonin tuottama jalkapalloaiheinen dokumenttielokuva vuodelta 2009. Elokuvassa seurataan vuoden 2008 EM-kilpailuiden erotuomarien elämää kentällä ja sen ulkopuolella ja käsitellään erotuomarien vaativassa tehtävässään kokemia paineita.


title: Tapa tuomari!

text: Elokuvassa esitetään muun muassa englantilaisen Howard Webbin Itävalta–Puola-ottelun lisäajalla Puolaa vastaan tuomitsema rangaistuspotku, jolla isäntämaa tasoitti ottelun. Webb ja hänen perheensä saivat tapauksen jälkeen tappouhkauksia ja jopa Puolan pääministeri Donald Tusk sanoi ”halunneensa tappaa”. Lähikuvassa elokuvassa ovat myös sveitsiläisen Massimo Busaccan, espanjalaisen Manuel Mejuto Gonzálezin, ruotsalaisen Peter Fröjdfeldtin ja italialaisen Roberto Rosettin johtamat erotuomarinelikot, Euroopan jalkapalloliiton erotuomarikomitea ja erotuomarien perheet.


title: Tapa tuomari!

text: Elokuvan ensiesitys oli 10. elokuuta 2009 Locarnon elokuvajuhlilla. Suomenkielisissä yhteyksissä elokuva on esitetty DocPoint-dokumenttielokuvafestivaalilla 28. tammikuuta 2010 ja televisiossa Yle TV2:n "Dokumenttiprojekti"-ohjelmapaikalla 27. kesäkuuta 2010.


title: Tupakkateollisuus

text: Tupakkateollisuus koostuu henkilöistä ja yrityksistä, jotka kasvattavat, valmistelevat myyntiä varten, kuljettavat ja myyvät tupakan sen eri muodoissa. Maailmanlaajuisesti yli 100 miljoonaa ihmistä saa elantonsa tupakkateollisuudesta.


title: Tupakkateollisuus

text: Maailman kolme suurinta monikansallista tupakkayhtiötä ovat Altria Group päätuotteenaan Marlboro, British American Tobacco ja R. J. Reynolds Tobacco Company. Philip Morrisin liikevaihto oli vuonna 1999 yli 47 miljardia dollaria.


title: Tupakkateollisuus

text: Kehitysmaissa tupakkateollisuudella on suuri taloudellinen merkitys. Työvoimakustannukset ovat monessa kehitysmaassa alhaisia ja viljelyolosuhteet hyviä.


title: Tupakkateollisuus

text: Ensimmäiset yksittäisten ihmisten oikeudenkäynnit korvausvaatimuksineen tupakkayhtiöitä vastaan alkoivat vuonna 1954. Suomessa kansainvälinen tupakkateollisuus koki tupakkaoikeudenkäynnit niin uhkaaviksi, että käytti paljon rahaa todistajien hankkimiseen ja lobbaamiseen.


title: Tupakkateollisuus

text: Euroopan unioni käyttää noin miljardi euroa vuosittain tupakan tuotannon tukemiseen. Tuki kohdistuu noin 135 000 viljelijälle ja tekee noin 7 300 euroa henkilöä kohden. Suurin osa viljelijöistä asuu Kreikassa ja Italiassa. Muita viljelymaita ovat mm. Espanja, Ranska, Saksa ja Unkari.


title: Tupakkateollisuus

text: Suurimmassa tuottajamaassa Kiinassa kulutetaan vuodessa yhteensä noin 2,2 biljoonaa savuketta, joka on 40 prosenttia maailman kokonaiskulutuksesta. Tupakkaa viljellään yli 100 maassa ja suotuisimmat kasvatusolosuhteet ovat 50 pohjoisen ja 40 eteläisen leveysasteen välillä.


title: Tupakkateollisuus

text: On arvioitu, että maailmalla poltettiin vuonna 2008 noin 330 miljardia laitonta savuketta, joka on 6 % maailman tupakan kokonaiskulutuksesta. Toisinaan väärennettyjä savukkeita on mahdotonta erottaa aidoista tuotteista. Väärennetyt savukkeet saattavat sisältää kiellettyjä lisäaineita ja muodostaa suuremman terveysriskin kuin aidot tuotteet.


title: Tupakkateollisuus

text: Viranomaisten on vaikea saada kiinni laittomia tupakanvalmistajia, koska tilapäiset tehtaat piilotetaan hyvin ja voidaan hävittää nopeasti.


title: Fernando Santos

text: Fernando Santos (s. 19. lokakuuta 1954 Lissabon, Portugali) on portugalilainen jalkapallovalmentaja ja entinen puolustaja. Hän on tehnyt uraa ennen kaikkea Kreikassa ja helmikuussa 2010 hänet valittiin vuosikymmenen parhaaksi valmentajaksi maassa. Syyskuusta 2014 lähtien hän on toiminut Portugalin maajoukkueen päävalmentajana. Ranskan EM-kisoissa 2016 hän luotsasi Portugalin ensimmäiseen arvokisamestaruuteensa.


title: Fernando Santos

text: Santos aloitti pelaajauransa SL Benfican organisaatiossa jo juniorina. Aikuisuransa hän teki kuitenkin kahdessa pienemmässä portugalilaisseurassa, CS Marítimossa ja GD Estoril-Praiassa. Pelaajauransa ohella hän opiskeli Lissabonin teknillisessä instituurissa (ISEL). Hän suoritti bacharelaton tutkinnon ja valmistui insinööriksi erikoisalanaan telekommunikaatio. Hän lopetti pelaajauransa 1984.


title: Fernando Santos

text: Valmennusuransa Santos aloitti 1987 Estoril Praissa, jossa oli pelannut valtaosan urastaan. Hänen johdollaan seura kipusi aina takaisin pääsarjatasolle saakka kauden 1990–1991 päätteeksi. Santos jatkoi seuran peräsimessä myös liigassa, ja parhaimmillaan joukkue ylsi kymmenenneksi. Seura putosi kauden 1993–1994 päätteeksi, ja Santos jätti tehtävänsä.


title: Fernando Santos

text: Estoril-pestinsä jälkeen Santosista tuli CF Estrela de Amadoran päävalmentaja 1994. Hän valmensi liigan keskikastiin kuulunutta seuraa neljä kautta ja saavutti viimeisellä kaudellaan 1997–1998 seuran kanssa seitsemännen sijan, mikä on seuran historian paras saavutus. Tämän kauden jälkeen hän astui suurseura FC Porton palvelukseen ja johdatti seuran historialliseen viidenteen perättäiseen liigamestaruuteen debyyttikaudellaan. Kaudella 1999–2000 Santosin luotsaama Porto hävisi liigamestaruuden Sportingille, mutta voitti cupin ja eteni Mestarien liigassa puolivälieriin saakka.


title: Fernando Santos

text: Santos jätti Porton kauden 2000–2001 jälkeen ja siirtyi kreikkalaisen AEK Ateenan valmentajaksi. Ensimmäisellä kaudellaan AEK:ssa Santos pääsi juhlimaan Kreikan cupin mestaruutta, mutta liigassa ykkössija karkasi Olympiakosille. Kauden jälkeen Santos sai potkut tehtävistään. Hän valmensi tämän jälkeen lyhyesti Panahinaikosia, kunnes palasi kotimaahansa Sportingin peräsimeen.


title: Fernando Santos

text: Kauden 2003–2004 jälkeen Santos palasi AEK:n päävalmentajaksi. Hän valmensi seuraa kahden kauden ajan onnistumatta voittamaan mestaruutta. Hän erosi tehtävistään keväällä 2006 ja siirtyi SL Benficaan. Kaudella 2006–2007 Santosin luotsaama Benfica oli mukana jännittävässä mestaruuskamppailussa, jossa se jäi lopulta kolmanneksi häviten mestari-Portolle vain kahdella pisteellä. Kesällä joukkue menetti tähtipelaajansa ja kapteeninsa Simão Sabrosan Atlético Madridiin. Santos sai potkut tehtävistään elokuussa 2007 vain kahden pelatun kierroksen jälkeen.


title: Fernando Santos

text: Syyskuussa 2007 Santos palasi jälleen Kreikkaan, tällä kertaa PAOKin päävalmentajaksi. Hänen johdollaan seura sijoittui komeasti toiseksi kaudella 2008–2009 ja kolmanneksi 2009–2010. Kauden 2009–2010 päätteeksi Santos luotsasi PAOKin playoffsien voittajaksi ja seura ansaitsi paikan Mestarien liigan kolmannelle kierrokselle. Kauden jälkeen valmennustehtäviin väsynyt Santos jätti seuran. Kuitenkin jo kesäkuussa uutisoitiin, että Santos olisi ykkösehdokas Kreikan maajoukkueen uudeksi päävalmentajaksi Otto Rehhagelin erottua. Heinäkuun alussa hän allekirjoitti kaksivuotisen sopimuksen Kreikan liiton kanssa.


title: Fernando Santos

text: Santosin johdolla Kreikka jatkoi menestyksekkäästi EM2012-karsinnoissa ja voitti karsintalohkonsa häviämättä yhtään ottelua. Lopputurnauksessa Kreikka voitti viimeisessä lohkovaiheen ottelussa Venäjän ja eteni pudotuspeleihin. Puolivälierässä Saksa oli kuitenkin parempi maalein 4–2. MM2014-karsinnoissa Kreikka voitti jatkokarsinnassa Romanian ja eteni historiallisesti toista kertaa perättäin lopputurnaukseen. Helmikuun lopussa Santos ilmoitti jättävänsä maajoukkueen MM-kisojen jälkeen. MM-kisoissa Kreikka taisteli tiensä alkulohkosta pudotuspeleihin ensimmäistä kertaa maan jalkapallohistoriasta. Turnaus päättyi neljännesvälierätappioon Costa Ricalle. Santos tulistui ottelussa erotuomareille ja sai kisojen jälkeen kahdeksan ottelun toimitsijakiellon.


title: Fernando Santos

text: Syyskuun lopulla 2014 Santosista tuli Portugalin maajoukkueen päävalmentaja. Santosin johdolla Portugali hävisi vain yhden EM2016-karsintaottelun ja eteni lohkovoittajana EM-lopputurnaukseen. Lopputurnauksessa Portugali oli vaikeuksissa alkulohkossaan, jossa se pelasi kolme tasapeliä Islantia, Itävaltaa ja Unkaria vastaan. Joukkue selvisi pudotuspeleihin lohkokolmosena maalieronsa turvin. Pudostuspeleissä tiiviisti ja organisoidusti puolustanut Portugali oli vaikeuksissa maalinteon kanssa. Se kuitenkin pudotti jatkosta jatkoaikavoitolla 1–0 Kroatian ja rangaistuspotkukilpailussa Puolan. Välierissä Portugali voitti Walesin 2–0, mikä jäi joukkueen ainoaksi voitoksi turnauksessa varsinaisella peliajalla. Loppuottelussa Portugali haastoi isäntämaa Ranskan tiiviillä puolustuspelaamisella. Joukkue joutui pelaamaan lähes koko finaalin ilman loukkaantunutta kapteeniaan Cristiano Ronaldoa, mutta Santosin pelisysteemin avulla Portugali saikin lopulta tuloksia aikaan. Vaihdosta kentälle tulleen Éderin jatko-ottelumaali toi Portugalin historian ensimmäisen Euroopan mestaruuden. Santos kommentoi loppuottelun jälkeen, että hänelle kauneusarvot olivat toissijaisia. Tavoitteena oli voittaa, ja valita taktiikka, jolla se on mahdollista. Heinäkuussa 2016 Portugalin jalkapalloliitto teki Santosin kanssa vuoteen 2020 ulottuvan jatkosopimuksen.


title: Paholaisen päiväkirja

text: Paholaisen päiväkirja () on kanadalainen televisiossa esitetty kauhuelokuva, jonka on ohjannut Farhad Mann. Elokuvassa näyttelevät mm. Alexz Johnson, Brian Krause ja Miriam McDonald. Elokuva esitettiin ensimmäisen kerran 22. syyskuuta 2007 Lifetime-televisiokanavalla. Myöhemmin se esitettiin mm. Latinalaisen Amerikan HBO'lla 30. tammikuuta 2009. Suomessa elokuva esitettiin ensi kerran Nelosella 2. lokakuuta 2010.


title: Paholaisen päiväkirja

text: Kun kaksi ystävystä, Dominique ja Ursula, löytävät yhtenä yönä vanhan kirjan hautausmaalta, he huomaavat, että kirjalla on yliluonnollisia voimia muuttaa kaikki siihen kirjoitetut pahat asiat todeksi. Kasvavan koston halun seurauksena, Ursula vahingoittaa kaikkia, jotka vastustavat häntä. Dominique ymmärtää pian, että kirja riivaa hallussa pitäjänsä äärimmäisellä vallan tunteella. Hakien apua pappi Isä Mark Mulliganilta, ja muilta tuntemiltaan ihmisiltä, Dominique yrittää tuhoa kirjan pelastaakseen Ursulan, ennen kuin kirja tuhoaa hänen sielunsa.


title: Rhean renkaat

text: Rhean renkaat ovat todennäköinen rengasjärjestelmä Saturnuksen kuun Rhean ympärillä. Viitteitä renkaiden olemassaolosta saatiin NASAn Cassini-luotaimen avulla. Löytö oli ensimmäinen laatuaan, sillä tällöin saatiin ensimmäistä kertaa viitteitä renkaista kuun ympärillä.


title: Rhean renkaat

text: Rhea on läpimitaltaan vain noin 1500-kilometrinen, mutta renkaat saattavat jatkua jopa 5900 kilometrin päähän kuun keskipisteestä. Tämä on melkein kahdeksan kertaa Rhean säteen verran. Renkaiden uskotaan koostuvan kappaleista, joiden koko vaihtelee pölyhiukkasista suuriin järkäleisiin. Renkaiden uskotaan voivan säilyä Rhean ympärillä hyvin pitkään, eli ne olisivat melko vakaita.


title: William McGregor

text: William McGregor (13. huhtikuuta 1846 Braco – 20. joulukuuta 1911 Birmingham) oli brittiläinen jalkapallovaikuttaja, jota pidetään maailman ensimmäisen jalkapallosarjan, vuonna 1888 alkunsa saaneen The Football Leaguen perustajana. McGregor oli siviiliammatiltaan kangaskauppias ja toimi myös puheenjohtajana Aston Villassa ja vuosina 1888–1894 Englannin jalkapalloliitossa.


title: Voodoo (Alexz Johnson)

text: Voodoo on kanadalaisen näyttelijä ja laulaja-lauluntekijä Alexz Johnsonin ensimmäinen täyspitkä LP-levy, joka julkaistiin elektronisesti 10.maaliskuuta 2010 ja fyysisesti 30.maaliskuuta 2010, Universal Music's Orange Lounge Recordings, inDiscover Recordingsin painannan kautta.


title: Falling into You

text: Falling into You on kanadalaislaujaja Céline Dionin neljäs englanninkielinen studioalbumi, joka julkaistiin 8. maaliskuuta 1996. Albumi voitti kaksi Grammy-palkintoa. Maailmanlaajuisesti sitä on myyty yli 32 miljoonaa kappaletta.


title: Cuju

text: Cuju (usein myös Tsu chu) on Kiinasta lähtöisin oleva peli, jota pidetään yhtenä ensimmäisistä jalkapallon esimuodoista. Peli kehitettiin 200-luvulla ennen ajanlaskun alkua ja sitä pelattiin myös Korean niemimaalla, Japanissa ja Vietnamissa. Cujussa tavoitteena oli potkaista pallo yli kymmenen metrin korkeudessa olleen verkon läpi. Verkossa olleen reiän halkaisija oli vain 30-40 senttimetriä, joten pallon potkaiseminen sen läpi oli erittäin hankalaa. Pelistä oli myös muunnelmia, joista yksi oli "gladiaattorityyli", jossa yksi pelaaja yritti pitää palloa ilmassa ja tehdä maalin samalla kun kolme tai neljä muuta pelaajaa yrittivät saada pallon häneltä pois.


title: Pyrofilia

text: Pyrofilia on parafilia, jossa seksuaalinen kiihottuminen liittyy tuleen tai tulen sytyttämiseen. Pyrofiliaa ei ole tutkittu juurikaan.


title: Episkyros

text: Episkyros (, ""linjan ylittäminen"") on antiikin Kreikasta lähtöisin oleva pallopeli, jossa kaksi joukkuetta yrittää heittää pallon toistensa kenttäpuoliskon päätyrajan yli.


title: Episkyros

text: Joukkueissa oli yleensä 12–14 pelaajaa ja kummallakin joukkueella oli oma kenttäpuoliskonsa ja päätyviiva. Pelikenttä oli noin kahden pallonheiton mittainen ja parikymmentä metriä leveä. Kentän keskellä oli keskiviiva, jota joukkueet eivät saaneet ylittää. Joukkueet heittivät pallon vuorotellen toisen joukkueen puolelle paikalta, jossa itse olivat saaneet vastustajan heittämän pallon kiinni (ilmasta tai maasta). Mitä lähempää keskiviivaa pallo saatiin kiinni, sen parempi. Joskus heiton joutui suorittamaan pallon kiinni saanut pelaaja, mutta joskus joukkueilla sai olla erityiset heittäjät. Joukkue sai pisteen onnistuttuaan heittämään pallon vastustajansa päätyrajan yli.


title: Episkyros

text: Episkyrosia ei koskaan pelattu antiikin olympialaisissa. Peliä pidetään yhtenä jalkapallon esiasteena. Myöhemmin muinaisessa Roomassa pelattiin episkyrosia muistuttavaa harpastumia.


title: Harpastum

text: Harpastum on jalkapallon ja käsipallon yhdistelmää muistuttava pallopeli, jota pelattiin muinaisessa Roomassa. Sitä pidetään yhtenä jalkapallon esiasteena. Peli muistutti antiikin Kreikassa pelattua episkyrosta. Harpastumin säännöistä ei tiedetä paljoa, mutta peli oli väkivaltainen ja saattoi muistuttaa vahvasti nykyään pelattavaa rugbya.


title: Roberto Rojas

text: Roberto Rojas (s. 8. elokuuta 1957) on chileläinen entinen jalkapallomaalivahti.


title: Roberto Rojas

text: Vuonna 1989 Rojas pelasi vuoden 1990 MM-kisojen karsintaottelussa Brasiliaa vastaan Rio de Janeirossa. Noin 70 minuutin kohdalla yleisöstä ammuttiin ilotulite kentälle, josta Rojas kaatui maahan. Myöhemmin videolta nähtiin että raketti ei osunut Rojasiin, vaan hän itse kaatui maahan ja teki partaterällä viillon kasvoihinsa. Vilppiyrityksen vuoksi Chile tuomittiin ottelun häviäjäksi ja suljettiin rangaistuksena myös vuoden 1994 MM-kisoista. Rojas sai joukkueen valmentajan ja lääkärin tavoin tilanteesta elinikäisen peli- ja toimitsijakiellon josta hänet armahdettiin anomuksesta vuonna 2001. Rojas on sittemmin toiminut valmentajana.


title: Kemari

text: Kemari on Japanissa 600-luvulla keksitty pallopeli, jossa pelaajien tavoitteena on pitää pallo ilmassa koskematta siihen käsillään. Kemaria pidetään yhtenä jalkapallon esiasteista. Peliä pelataan noin 15 metriä pitkällä kentällä. Kemaria ei pelattu juurikaan 1100-luvun jälkeen, mutta se on saavuttanut uudelleen suosiota 1900-luvun loppupuolelta eteenpäin.


title: Mob football

text: Mob football (joskus myös folk football) on Britteinsaarilla 1300-luvulta lähtien pelattu nykyistä jalkapalloa muistuttava peli, joka oli nykyistä peliä huomattavasti väkivaltaisempi. Pelissä yritettiin saada pallo vastustajan maaliin. Siinä kaikki keinot olivat sallittuja, kunhan vastustajaa ei tapettu. Sääntöjä ei ollut kirjoitettu ja ainoat kirjalliset maininnat lajista ovatkin viranomaisten kieltoja tai määräyksiä siihen liittyen. Englannin hallinto ei pitänyt sekasortoa aiheuttaneesta lajista ja se yritettiinkin kieltää useasti vuosien 1314 ja 1615 välillä, mutta peli pysyi edelleen kansan suosiossa.


title: La soule

text: La soule (joskus myös choule) on Ranskassa keskiajalla pelattu jalkapalloa muistuttava peli. Sitä pelattiin 1100-luvulta lähtien. Soulen säännöissä ei kielletty mitään ja siksi peli olikin erittäin väkivaltainen. Pelaajien määrää ei ollut rajoitettu. Vastakkain olivat yleensä kaksi kylää, tosin joissakin otteluissa pelasivat jopa 16 kylää ja 500 henkilöä. Pelaajien lisäksi mukana oli myös paljon katsojia ja yksittäisessä ottelussa mukana saattoivat olla kaikki kylän asukkaat joko pelaajina tai katsojina. Ottelut saattoivat kestää useita päiviä ja loppuivat joskus vasta silloin, kun pelaajat ovat täysin uupuneita eivätkä jaksaneet enää pelata. Soulea ei pelattu erityisillä kentillä, vaan ottelu saatettiin järjestää niin metsässä kuin avoimellakin paikalla. Pelin tavoitteena oli viedä pallo ennalta määrättyyn paikkaan.


title: Campeonato Brasileiro Série C

text: Campeonato Brasileiro Série C (lyhyemmin Série C) on Brasilian kolmanneksi korkein sarjataso jalkapallossa.


title: Liettuan kristillisdemokraatit

text: Liettuan kristillisdemokraatit (, LKD) tai Liettuan kristillisdemokraattinen puolue oli vuosina 1905–1927 ja 1989–2008 toiminut liettualainen kristillisdemokraattinen puolue. Puolue teki tiiviisti yhteistyötä katolisen kirkon kanssa ja hallitsi Liettuan politiikkaa 1920-luvun alussa, mutta se syrjäytettiin vuoden 1926 vallankaappauksessa. Vallankaappauksen jälkeen puolue jatkoi toimintaansa vasta vuodesta 1989 lähtien.


title: Liettuan kristillisdemokraatit

text: LKD menestyi hyvin vuoden 1992 parlamenttivaaleissa, ja vuoden 1996 vaaleissa se muodosti hallituskoalition Kotimaan liiton kanssa. Koalitiohallitus kuitenkin kaatui kesäkuussa 1999. Tappiolliset tulokset vuoden 2000 parlamenttivaaleissa johtivat LKD:n ja Kristillisdemokraattisen liiton (KDS) yhteensulautumiseen.


title: Liettuan kristillisdemokraatit

text: LKD ja Kotimaan liitto sulautuivat 17. toukokuuta 2008 yhdeksi puolueeksi, jolloin syntyi Kotimaan liitto - Liettuan kristillisdemokraatit.


title: Peurunka

text: Peurunka on Keski-Suomessa Laukaassa sijaitseva kylpylähotelli samannimisen järven rannalla. Sen yhteydessä sijaitsee Hilarius-hiiren talo.


title: Peurunka

text: Uusi 7 500 m kokoinen kylpylärakennus on rakennettu vuonna 2011. Siellä on 130-metrinen vesiliukumäki. Rakennuksessa on myös uusia sisäliikuntatiloja, keilahalli ja ravintola. Kävijöitä kylpylässä on parhaimmillaan 1 700 päivässä.


title: Bedford OXA

text: Bedford OXA on brittiläinen toisessa maailmansodassa käytetty raskas panssariauto. Ajoneuvoa valmisti Bedford Vehicles ja se perustui yhtiön valmistamaan Bedford OXD -kuorma-autoon, joka muokattiin sotilasajoneuvoksi lisäämällä siihen panssarointi ja aseistus. Ajoneuvoa valmistettiin vuosina 1940–1941 yhteensä 948 kappaletta.


title: Bedford OXA

text: Saksan hyvä menestys toisen maailmansodan ensivuosina aiheutti pelkoa mahdollisesta maihinnoususta Isoon-Britanniaan. Pelko oli aiheellinen sillä Saksa suunnittelikin maihinnousua operaatio Seelöwen puitteissa. Isossa-Britanniassa maapuolustus perustui merkittävissä määrin Home Guard -kodinturvajoukkojen varaan. Kodinturvajoukot olivat kuitenkin erittäin heikosti aseistettuja, ja maihinnousun uhan kasvaessa joukojen aseistusta pyrittiin parantamaan. Brittien teollinen tuotantopanos oli kuitenkin sidottu muihin sotaponnisteluihin, ja siksi kodinturvajoukkojen kaluston tuli olla mahdollisimman helposti tuotettua. Osana kodinturvajoukkojen kalustoparannusta suunniteltiin siviilikuorma-autoon perustuva Bedford OXA -panssariauto.


title: Bedford OXA

text: Bedford OXA panssariautoa valmistettiin lähes tuhat kappaletta ja se jaettiin kodinturvajoukkojen käyttöön. Tilapäisvälineen luonteesta johtuen, se ei todellisuudessa ollut kovinkaan tehokas varsinaiseen taistelukäyttöön suunniteltuja ajoneuvoja vastaan. Maihinnousun uhan väistyessä se poistettiinkin kodinturvajoukkojen käytöstä vuonna 1942.


title: Painajaisten parantola

text: Painajaisten parantola ("The Hostile Hospital") on kahdeksas kirja amerikkalaisen Lemony Snicketin kirjoittamassa kirjasarjassa Surkeiden sattumusten sarja.


title: Painajaisten parantola

text: Edellisessä kirjassa Variksenpalvojien kylästä paenneet Violet, Klaus ja Sunny Baudelaire ovat kävelemässä yksin ja nälkäisinä. He törmäävät pian kuitenkin Viimeisen Toivon sekatavarakauppaan, ja kauppias Milt antaa ystävällisesti heidän lähettää sähkeen herra Poelle. Lehdenjakaja Lou saapuu sen jälkeen ja antaa Miltille "Päivän pilkunviilaaja" -lehden, jonka kannesta Milt heti tunnistaa kreivi Olafin murhasta syytetyt Baudelairet. Milt ja Lou jahtaavat lapsia ympäri kauppaa ja melkein saavat heidät kiinni, mutta silloin paikalle saapuu pakettiauto, jonka kyytiin Baudelairet hyppäävät ja pakenevat.


title: Painajaisten parantola

text: Auton sisällä he tapaavat joukon laulajia, jotka laulavat sairaille ihmisille Salojen sairaalassa piristääkseen heitä. Koska he eivät koskaan lue lehti Päivän pilkunviilaajaa (se on heistä liian masentava lehti) lapset ajattelevat laulajien kanssa matkustamisen olevan turvallista, joten he suuntaavat myös sairaalaan. Heidän saapuessaan Pipsa (ääni keskusradiossa) sanoo, että sairaalan Arkistoon tarvitaan työskentelemään kolme vapaaehtoista. Lapset ottavat innokkaina työn vastaan, koska toivovat löytävänsä vastaukset ympärillään oleviin mysteereihin. Lapset menevät Pipsan toimistoon, jossa saavat työn. Pipsa ei edes onneksi näe heitä, koska hän on ääni pienessä keskusradiossa. Hänen mielestään lasten tulee näkyä muttei kuulua, ja sillä logiikalla aikuisten tulee kuulua muttei näkyä. Arkistossa lapset tapaavat Halin, kirjastonpitäjän, ja he auttavat häntä arkistoimaan papereita. Koska lapsilla ei ole nukkumapaikkaa, he päättävät nukkua salaa sairaalan keskeneräisessä siivessä. Seuraamalla Quagmirejen vihjeitä he löytävät Snicket-kansion, jossa kuitenkin on vain kolmastoista sivu. Siellä on kuva heidän vanhemmistaan ja Jacques Snicketistä, ja toisesta miehestä, jota he eivät tunnista. Kuvan vieressä lukee: "Sivulla yhdeksän käsitellyn todistusaineiston perusteella asiantuntijat epäilevät nyt, että tulipalosta on kuin onkin saattanut selviytyä yksi henkilö hengissä, mutta selviytyjän olinpaikkaa ei tiedetä." Samalla hetkellä Esmé Kurjimo (kreivi Olafin ilkeä tyttöystävä) ilmestyy paikalle ja alkaa kaataa hyllyjä murskatakseen lapset. Klausin ja Sunnyn onnistuu paeta sivun kanssa kuiluun, mutta Violet on liian suuri ja hän joutuu kaapatuksi.


title: Painajaisten parantola

text: Klaus ja Sunny selvittävät pian että Matatia (kreivi Olaf) ja hänen apulaisensa (jotka ovat "poistaneet" Pipsan osana Olafin valeasua) aikovat suorittaa Violetilla kraniektomian, ja tajuavat, että heidän täytyy löytää siskonsa. Baudelairet saavat laulajilta potilasluettelon ja piiloutuvat komeroon yrittämään löytää Violetin, mutta hän eivät löydä siskoaan listalta. Muistellessaan Quagmirejen muistiinpanoja he tajuavat Matatiaksen käyttävän anagrammeja valeniminä (kuten Count Olafista muodostetut Al Funcoot, Flacutono ja Lucafont) ja he lähtevät etsimään Laura V. Bleediotieta, joka on oikeasti Violet. He naamioituvat tohtori Tocunaksi ja hoitaja Floksi, jotka ovat valkokasvoisten naisten valeasut, ja löytävät O. Lucafontiksi naamioituneen koukkukätisen miehen ja Flacutonoksi naamioituneen kaljun miehen. He löytävät Violetin makaamasta tajuttomana pyörällisiltä paareilta. Joukko suuntaa leikkaussaliin, jossa Klaus ja Sunny viivyttävät leikkausta kuvailemalla veistä. Samalla hetkellä Hal saapuu paikalle ja syyttää heitä Arkiston polttamisesta. Silloin Esmé saapuu "oikeiden" tohtori Tocunan ja hoitaja Flon kanssa ja paljastaa sisarukset. Kun ryhmä yrittää siepata heidät, Klaus ja Sunny lähtevät pakon paareilla, jolla tajuton Violet yhä makaa. Rynnätessään ympäri sairaalaa palon levitessä Baudelairet päättävät piiloutua toiseen komeroon.


title: Painajaisten parantola

text:
Violet herää vihdoinkin. Itseään evakuoiva joukko tekee heidän paostaan näkymättömänä hankalan suorittaa, joten he ohjaavat joukon Pipsaa matkien sairaalan keskeneräiseen siipeen. Violet keksii kuminauhoista benjihyppyköyden, ja Baudelairet onnistuvat karkaamaan sairaalasta. Koska myös sairaalan ulkopuolella on tulta, he piiloutuvat kreivi Olafin auton takakonttiin, jolloin he voivat toivoa vain, että pääsevät johonkin parempaan paikkaan.
Yhdessä kirjan kohdassa on luettelo sairaalan potilaista, joiden kaikkien nimet ovat anagrammeja.


title: Suomi–Nigeria Ystävyysseura

text: Suomi–Nigeria Ystävyysseura (Finnish – Nigerian Friendship Association) on vuonna 1991 perustettu ystävyysseura.


title: Suomi–Nigeria Ystävyysseura

text: Seuran puheenjohtaja on Seroy Akpan ja kotipaikka Helsinki.


title: Liettuan sosiaalidemokraattinen puolue

text: Liettuan sosiaalidemokraattinen puolue (, LSDP) on liettualainen sosiaalidemokraattinen puolue. Puolueen nykyisenä puheenjohtajana toimii Algirdas Butkevičius. LSDP on Euroopan sosiaalidemokraattisen puolueen ja Sosialistisen internationaalin jäsen. 15 600 jäsenellä se on Liettuan suurin puolue.


title: Liettuan sosiaalidemokraattinen puolue

text: Alkuperäinen sosiaalidemokraattinen puolue perustettiin 1. toukokuuta 1896 Vilnassa. Vuosina 1920–1922 puolueella oli 12 paikkaa 150 paikasta Seimasissa. Vuonna 1923 LSDP sai kahdeksan edustajaa ja jäi oppositioon. Toukokuussa 1926 puolue sai 15 paikkaa ja muodosti hallituskoalition Liettuan talonpoikien kansallisen liiton kanssa. Hallitus kuitenkin kaatui joulukuussa samana vuonna vallankaappauksessa. LSDP kiellettiin muiden puolueiden tavoin 1936. Neuvostoliiton miehityksen jälkeen puolue jatkoi toimintaansa maanpaossa Yhdysvalloissa. LSDP perustettiin uudelleen vuonna 1989.


title: Liettuan sosiaalidemokraattinen puolue

text: Nykyinen puolue syntyi vuonna 2001, kun Liettuan sosiaalidemokraattinen puolue ja demokraattinen työväenpuolue (aikaisemmin kommunistinen puolue) yhdistyivät. Vuoden 2004 parlamenttivaaleissa LSDP sai 20 paikkaa 141 paikasta. Heinäkuusta 2006 vuoden 2008 vaaleihin puolue johti keskusta-vasemmistolaista vähemmistöhallitusta, jossa oli mukana myös työväenpuolue ja uusi liitto.


title: Liettuan sosiaalidemokraattinen puolue

text: Parlamenttivaaleissa vuonna 2008 puolue sai 11,73 % äänistä ja 25 paikkaa. Kuitenkin aikaisemmat hallituskumppanit työväenpuolue ja uusi liitto menettivät paljon paikkoja, minkä johdosta LSDP joutui oppositioon.


title: Baudelairen perhe

text: Baudelairen perhe on yksi merkittävistä kuvitteellisista perheistä amerikkalaisen Lemony Snicketin kirjoittamassa lasten- ja nuortenkirjasarjassa "Surkeiden sattumusten sarja". Baudelairen lapset Violet, Klaus ja Sunny ovat kirjan päähenkilöt.


title: Baudelairen perhe

text: Snicket nimesi Baudelairet ranskalaisen runoilija Charles Baudelairen mukaan. Ranskalainen sukunimi "Baudelaire", historiallisesti myös muodoissa "Badelaire" ja "Bazelaire" viittaa lyhyeen miekkaan tai veitseen. Ranskalainen sana "baudelaire" tulee keskiaikaisen latinan sanoista "bādelārius", "bādelāris", ja "bādārellus" ja se tarkoittaa "jonkinlaista lyhyttä miekkaa" ("ensis brevis species").


title: Baudelairen perhe

text: Bertrand Baudelaire on Violetin, Klausin ja Sunnyn isä, Beatrice Baudelairen, jonka ystävä hän oli lapsena, aviomies ja VPK-nimisen järjestön jäsen. Läpi sarjan lapset muistavat lyhyitä tarinoita isästään.


title: Baudelairen perhe

text: VPK:n jäsenenä Bertrand tunnetaan siitä, että hän on auttanut muun muassa vuorileijonien koulutuksessa. Bertrand oli Rehti Ratkaisun hyvä ystävä, ja Rehti mainitsikin, että he kaksi pitivätkin amerikkalaisten huumorirunoilijoiden runojen lausumisesta. Kreivi Olaf syyttää Bertrandia hänen vanhempiensa murhasta.


title: Baudelairen perhe

text: Bertrand kuoli, kun Baudelairien kartano tuhoutui tulipalossa.


title: Baudelairen perhe

text: Beatrice Baudelaire on kuvitteellinen hahmo Lemony Snicketin kirjasarjassa Surkeiden sattumusten sarja. Hänen äitinsä on Kit Snicket, joka kuolee synnytyksessä. Baudelairen orvot adoptoivat Beatricen, siksi siis sukunimi Baudelaire. Yksivuotiaana "hän näyttää hyvin paljon äidiltään", kuten kerrotaan luvussa neljätoista.


title: Baudelairen perhe

text: Nuorempi Beatrice nimettiin perinteen mukaan, joka on nimetä lapsi edesmenneen ystävän mukaan. Sarjan viimeinen sana on lapsen itsensä mumisema "Beatrice", joka liittää yhteen vihjeet siitä että Lemony Snicket rakasti aina Baudelairen orpojen äitiä, jolle hän myös on omistanut kaikki kirjat.


title: Baudelairen perhe

text: "Beatrice Letters" -kirja sijoittuu kymmenen vuoden taakse itse sarjasta. Beatrice Baudelaire on nyt 10-vuotias tyttö, joka etsii Lemony Snicketiä ja kadonneita Baudelairen orpoja. Hän kirjoittaa Lemony Snicketille sarjan kirjeitä joissa pyytää setäänsä vastaamaan hänen kysymyksiinsä Baudelaireista.


title: Baudelairen perhe

text: Beatrice kirjoittaa yhden kirjeen setänsä tyhjässä, pienessä, pölyisessä toimistossa kolmannessatoista kerroksessa. Huoneen seinällä on karkka, johon on merkitty paikkoja, joista Lemony Snicket voisi löytyä. Toinen Beatricen kirje on kirjoitettu luolassa, jossa Lemony Snicket oli piilotellut. Hän sanoo sen olevan "onneton paikka -- vetoisa, lepakoiden kansoittama ja siellä on hirvittävä tapetti".


title: Baudelairen perhe

text: Toinen kirje on kirjoitettu myöhemmin sinä vuonna, kun Beatrice istuu koulussa, joka ei oikeasti ole koulu. Sen vihjaillaan olevan VPK:n salainen koulutuspaikka, jota hänen äitinsä ja setänsä myös kävivät. Lemony Snicket ei vieläkään halua nähdä siskontyttöään ja juoksee aktiivisesti pois hänen luotaan.


title: Baudelairen perhe

text: Neljännessä kirjeessään Beatrice mainitsee varjostaneensa Lemony Snicketiä kirjastosta puistoon, jossa hän käveli pitkin läheisen lammen reunaa. Ajan kuluessa Beatrice hyppäsi riksaan, seurasi häntä takaisin hänen masentavaan toimistorakennukseensa ja kun hän vihdoinkin pääsi ovelle, mies oli jo noussut ylöspäin. Beatrice koputti ovelle, mutta Lemony ei suostunut vastaamaan tytölle.


title: Baudelairen perhe

text: Viides kirje on kirjoitettu määrittämätön aika myöhemmin toisen Beatricen perustettua oman toimistonsa neljänteentoista kerrokseen samaan rakennukseen. Siitä toimistosta hän kirjoittaa taas yhden kirjeen välttelevälle sedälleen, tiputtaa sen pieneen metalliputkeen, poraa lattiaan reiän ja pudottaa putken Lemony Snicketin toimiston pöydälle. Kirjeessä hän rukoilee setää tapaamaan hänet ja vastaamaan hänen kysymyksiinsä, ja vannoo, ettei lepää ennen, kuin on löytänyt Baudelairet. "Olen heille elämäni velkaa", hän kirjoittaa.


title: Baudelairen perhe

text: Kuudes kirje on kortti, jonka Beatrice lähettää Lemonylle tarjoilijan kautta. Jos Lemony ei tahdo nähdä häntä, Beatrice kirjoittaa, hänen täytyy vain repiä kortti, ja Beatrice lähte pois eikä enää koskaan ota häneen yhteyttä. Kirjan kortti on koskematon, joka vihjailee, että Lemony Snicket tapasi vihdoin sisarentyttärensä.


title: Baudelairen perhe

text: Lemony Snicket selittää, että, viitaten vanhempaan Beatriceen: "Because I loved her so much... it never occurred to me that there could be more than one Beatrice Baudelaire." (suom. "Koska rakastin häntä niin paljon... ei koskaan tullut mieleeni, että voisi olla olemassa toinenkin Beatrice Baudelaire.")


title: Baudelairen perhe

text: Vanhempi Beatrice oli kerran kihloissa Lemony Snicketin kanssa, mutta nainen purki kihlauksen ja meni naimisiin Bertrand Baudelairen kanssa. Lemony Snicket rakasti Beatricea aina, ja niinpä hän tunsi elämäntehtäväkseen tallettaa hänen kolmen orpolapsensa tarina.


title: Baudelairen perhe

text: Baudelairien kartano, Baudelairen perheen entinen asuinpaikka, paloi maan tasalle mahdollisessa tuhopoltossa.


title: Baudelairen perhe

text: Talo on yhteydessä tunnelin kautta Pimeä puistotie 667:een, Jerome Kurjimon, ja ennen myös Esmé Kurjimon, kotiin. Tämän tien tarkoitus oli mahdollisesti ohjata VPK:n, salaisen järjestön, jäsenet turvaan skisman aikana. Tämä tie on luultavasti syy, minkä vuoksi Jacques Snicket käski Jeromen ostaa Pimeä puistotie 667 ja olla koskaan myymättä sitä. Samasta syystä luultavasati Jacques aneli Jeromea olemaan naimatta Esméä.


title: Baudelairen perhe

text: Elokuvassa kartano on Prospero Place 28:ssa Bostonissa Massachusettsissa.


title: Baudelairen perhe

text:
Baudelairen omaisuus on suuri summa rahaa, jonka Baudelairen vanhemmat jättivät taakseen kuoltuaan tulipalossa, ja joka Baudelairen orpojen on tarkoitus periä heti Violetin täytettyä 18. Siitä lähtien, kun kreivi Olaf sai lasten huoltajuuden, hän on punonut ilkeitä juonoia saada omaisuus itselleen. Valepuvut hänen VPK-ajoiltaan ovat aina olleet tarpeellisia, ja asut ja meikit ovat aina huijanneet Baudelairien huolehtijoita ja herra Poea, joka on vastuussa heidän omaisuudestaan. Hän kuitenkin epäonnistuu aina aikeissaan Baudelairen orpojen käyttäessä kykyjään (keksimistä, tutkimista, kokkaamista ja päättäväisyyttä) Olafia vastaan. Olaf ei ikinä saa rahoja hyppysiinsä, sillä hän kuolee kirjassa "Loppu".
Tulipalo, joka tappoi herra ja rouva Baudelairen, oli koko sarjan aloituspiste kirjassa "Ankea alku". Koska ei ole koskaan kerrottu, oliko palo vahinko vai tuhopoltto, Snicket on vihjaillut muutaman kerran, että joku muu olisi ollut Baudelairien kartanossa, kun tulipalo syttyi. Kirjeessä Lemony Snicketiltä viinitarhan välillä - sen saman tarhan, jossa Lemonyn ja Beatricen oli tarkoitus mennä naimisiin - sanotaan suunnilleen: "Hei, jos olet yhä elossa, ole varovainen" ja sitten jotain, joka vihjaa rajusti "Jos menet naimisiin täällä, kreivi polttaa sinut ja Beatricen". Kreivi on luultavasti kreivi Olaf. Tämä on mahdollinen selitys sille, kuka poltti kartanon, mutta sitä ei ole koskaan vahvistettu. Kirjassa "Avara akkuna", kun herra Poe listaa syitä, miksi Olaf on etsintäkuulutettuna, hän sanoo "Itkujärven poliisilaitos on varmasti iloinen saadessaan pidättää tunnetun roiston, joka on etsintäkuulutettuna kavalluksesta, murhasta ja lasten hyvinvoinnin vaarantamisesta." Tähän kreivi Olaf lisää: "Ja tuhopoltosta." Tämä vihjaa, että kreivi Olaf on vastuussa ainakin yhdestä tulipalosta.


title: Baudelairen perhe

text: Muutkin hahmot, kuten Duncan, Isadora ja Quigley Quagmire, ovat menettäneet vanhempansa samanlaisessa tulipalossa, ja VPK:n jäsenet ovat olleet loogisia epäiltyjä. Quigley vihjailee, että hän on tulipalon selviytyjä, eivät herra ja rouva Baudelaire. Lemony Snicket on monesti myös sanonut, että Beatrice ja Bertrand Baudelaire ovat molemmat kuolleet. On siis mahdollista, että sairaalan Arkistossa mainittu tulipalo oli itse asiassa Quagmirejen tulipalo, ja selviytyjä oli Quigley.


title: Baudelairen perhe

text: Kirjassa "Tihutöiden tivoli", kun koukkukätinen mies sanoo että toinen heidän vanhemmistaan on elossa, Lemony Snicket sanoo, että se on valetta. Tämän voi ajatella niinkin, että he ovat molemmat kuolleet tai että he ovat molemmat elossa. Mutta Lemony Snicket sanoo myös, että Beatrice Baudelaire on kuollut, erityisesti jokaisen kirjan alussa löytyvässä omistuskirjoituksessa.


title: Baudelairen perhe

text: "Ratkaisun rajoilla" avaa myös uusia mahdollisuuksia Baudelairien vanhempien menneisyydestä. Kit Snicket kertoo lapsille illasta, jolloin hän meni oopperaan heidän vanhempiensa kanssa ja antoi heille laatikollisen myrkkynuolia ennen, kuin Esmé Kurjimo näki. Myöhemmin kirjassa kreivi Olaf paljastaa, että hänen vanhempansa murhattiin myrkkynuolilla ja että hänellä on hyvä syy vihata Baudelaireja (hän viittaa näin selvästi, että Baudelairien vanhemmat murhasivat hänen vanhempansa). Tämä selittäisi Olafin kaunan perhettä vastaan, motiivin Baudelairien kartanon polttamiselle (jonka monet uskovat hänen tehneen) ja luultavasti myös sen, miksi hänestä tuli alun perin kelmi. Kirjassa ei kuitenkaan vahvistettu yhtäkään näistä.


title: Baudelairen perhe

text: Kirjassa "13 Shocking Secrets You'll Wish You Never Knew About Lemony Snicket" sanotaan, että Lemony auttoi Beatricea jossain vakavassa rikoksessa ennen naisen kuolemaa, ja se saattaa olla Olafin vanhempien murha. Toinen paljastaa Snicketin olevan etsintäkuulutettu tuhopoltosta. Kuitenkin kirjassa "" hän mainitsee, että hän tietää muiden ihmisten sytyttäneen paloja, mutta hän itse ei ole tehnyt sitä. On siis mahdollista, että hänet oli lavastettu syylliseksi.


title: Baudelairen perhe

text: Kirjassa "Loppu" kreivi Olaf, tunnettu tuhopolttaja, kieltäytyy vahvistamasta tai kieltämästä olleensa vastuussa Baudelairen vanhempien kuolemasta.


title: Kaikkien aikojen Pertsa ja Kilu

text: Kaikkien aikojen Pertsa ja Kilu on Taavi Vartian käsikirjoittama näytelmä, jota esitettiin kolmen vuoden ajan. Näytelmä kertoo Pertsasta ja Kilusta, jotka tapaavat aikuisina raitiovaunupysäkillä ja alkavat muistelemaan lapsuusvuosiaan.